url: =GUALZAWH THEIHNANG NUNTAKPIH AKUL THU PAWLKHAT - Laibu Saal\nHome > Thuluui/Articles > GUALZAWH THEIHNANG NUNTAKPIH AKUL THU PAWLKHAT\nGUALZAWH THEIHNANG NUNTAKPIH AKUL THU PAWLKHAT\nGualzawh theihna’ng Nuntaakpih akul Thupawlkhat\n“Na nuntakna-a thupit lam na tel mateng,\nna hun thupi na sa thei ngei kei ding hi.\nTua mah bangin,\nna hun na thupi ngaihsut mateng,\n‘na’ nasem ngeikei ding hi.”\nGualzawhna-a ngah nuamlo kuamah omlo hi. Naupang khat nagawn apil, asiam leh a gualzo ut hi. Mi khempeuh pil ding leh hauh ding ki ut ciat hi. Tuaciang bek hilo in, leitung bup ah ihmin bangh a thangzo hi leh a lungdamlo kuamah omlo ding hi. Tua bangin gualzawhna, minthan-na, leh lawhcin-na te ih ngahtheih na dingin ih nuntakpih ding a kisam thu pawlkhat om hi, tuate ahih leh:- Sunmang neih kul. Stephen R. Covey in “na khempeuh nihvei kibawl hi. Lungsim sungah muhkholhna leh bawlkholhna om masa lo in mit-tawh muhtheih bawlkhiatna piangthei ngeilo hi. Na lungsim sungah na ngaihsut bang leh nageel bangin a semkhia theipan nahi hi.” Lungsim sungah muhkholhna thupi mahmah hi. Mi gualzo ihcih te in sunmang neiciat uh aa, tua-a sunmang te uh a thupit lam zongh tel sinsen uh ahih manin, hangsan tak in mainawt in hanciam ngam uh-hi.\nMawtaw bawlthei masa, Henery Ford in khatvei Mawtaw Engine tuampian khat bawlkhiat ding sunmang in nei hi. Tua-abawl nop Engine namte tuhun in V8 kici hi. Ford a sunmang tawh buai mahmah in a nasemte pawlkhat tawh a muhna zia te laitawh ciamteh keei uh-hi. Nikhat Enginneer te lak uh-hi. Munthum munlii ah lak kawikawi uh-hi. Engineer khempeuh in Ford kiang ah hi bangin genkik ciat uh hi.\n“Hih muhna pen engineer ngeina tawh kituak theilo hi. Hih ngaihsutna piangthei lo ding hi.” Ci kik ciat uh-hi.\nFord in “piangthei mah ding hi. Hong hanciam pih un.” Ci thapaai mawk hi. Engineer te in a cihngei bangh un, “piang theilo hiveh aw…” cihsan zeel uh-hi. Ford in: “piangthei mah ding hi. Hun sawtpi abei zongin phamawhlo hi… hong hanciam pih un” citeeiteei hi.\nEngineer te in zongh kha (6) sung hanciam uh hi. A cihna ding uh theilo uh-hi. Kha (6) hun laak beh in hanciam leuleu uh-hi. Hizo tuanlo hi. Ford in “lungkia kei un… hong hanciam pih lai un” ci teeiteei aa, engineer te in zongh hanciam niloh in, hunsawt sim khitteh, Ford’ deihdeih engine koici bawl ding cih idea ngahkhia theita uh-hi. Ford in: “lamdang lo hi… ihmuh bangh ihnagh ding a ngeina ahi hi…”\nKhatvei, Midwestern College ah Pasian nasem khat khualzin in pai hi. President pa’ inn ah zantaam hi. Tuapa pen Physics leh Chemistry ahilh professor khat zongh ahi hi. Nitaak an a neek-kawm un kam ki kumkum uh aa, Pasian’ nasem Pastor pa in: “mikhempeuh a sawtlo in liangko kikim ta dingin ka um hi. Bang hanghiam cihleh, nate’ thu khempeuh lah mipil te in theikhinzo ta in, a omngeilo bawltheih bawlmawh khempeuh lah ki bawlthei khinta…” acih leh, professor pa in sangthei hetlo in: “hilo ee sia… a ki bawlthei nailo bawltheih lai ding tampitak omlai hi…” a cih leh pastor pa heh mahmah in,”…aw… tua ahih leh nang na bawlsawm na peuhpeuh khat hong-gen pah dih vele tuabang ahih leh?” Ci guapguap hi.\nProfessor pa in, “hilo hi sia aw… ke’n kahih thei loh hang’ hih theih ding tampi omlai cih ka thei hi. Tuzawh kum (50) pawl khawngah mihingte vantung ah leengthei ta phial ding uh hi ei, na en gige lecin.” Cimawk hi.\nPastor pa in: “ha!!! khiatna neikei mahsi. Mihingte vangtung ah leengding cih bang. Tun’ bel dawite a leengleeng mah vevua…” Cih sanziau leuleu hi. Tua pastor pa pen Wright ahi hi. Tapa nih nei aa, a tapa te ahih leh a pa’ sangin a muhna uh zaizaw tham hi. Sunmang thupi nei uh aa, tua-a sunmang uh a sawtlo in taksuah sak zo uh-hi. Pilna neilo uh-hi. Zongh-hau beeklo uh-hi. A sunmang uh a thupit lam thei-in, hanciam uh ahih manin gualzawhna ngahzo uh-hi.\nTua Unau te ahih leh Vanleeng bawlmasa ahi, Orville leh Wilbur te ahi hi.\nThumaan-na nuntaakpih kul\nThumaan in a ciampel ngeilo Vaphual tawh a ki ciamteh zomi te ih hihi. Pu le pa te’ hunlai-in thumaan-na nuntaakpih takpi uh-hi. Tuhun ciang bel Vaphual lim bekmah kisuai kawikawi-in ki nuntaakpih nawnlo hi. Thumaan thutak a gente peuh zuau gen tangzaw in, zuau gengen te peuh mi thumaan suakzaw behlap phial ta hi.\nBangbang ahi zong, gualzawhna lampi azui mikhat in bel thumaan-na a nuntaakpih loh in a tupna tungzo lo ding hi. Tanglai-in Sengam makai te in agam uh it mahmah hi. Galte in a lakzawh ngiatloh ding deih uh ahih manin, agam uh khulhpi tawh umcip hi. Tua kulhpi Great wall ci-in leitungbup ah tuni dong thang vangvang lai hi. Tua kulhpi saang mahmah ahih manin kua mah in kantan theilo hi. Hoih mahmah in, sah mahmah ahih manin, a phukham zo omlo hi. Kulhpi muanhuai mahmah ahih manin gam-mite khempeuh lungmuang mahmah uh-hi. Ahi zongin, kulhpi a kilamh khit kum (100) sungin (3) vei sitset galte in Sengam vatzan zihziah mawk uh hi. Galte in kulhpi phukham lo in, zongh kantan lo uh-hi. Khulh kongcing te tawh ki thuzawh uh ahih manin lau hetlo tak in, kulh kongpi mah zui-in alut uh ahi hi. Gam makai te in kulhpi cian ding bek naphawk in, thumaan gamtatna ki hilh ding mangngilh kha uh hi keileh, galte in thumvei tak la zolo kha ding hi.\nThumaan-na lo tawh gualzawhna ki ngah zo ngeilo hi. Thuman-na lo tawh mi kisuak theilo hi. Mang te’n paunaak ah:- “na neih na lamh khempeuh abei zongin, bangh mah na sumh naikei hi. Na cidamna ahoih keileh pawlkhat a sumh nahi hi. A hi zongin gamtatna hoih na neih kei leh na khempeuh a sumh khin nahi hi.” Thumaan lopi tawh nuntaakna hangin bang zahin kisuplawh thei hiam cih, H. Chomondelay in lakam aphuah khat om hi…\n“Simleitung gua bangh hin’ na, zaangpeh siik bangh to lah ee…\nVa bangh hamsa pupa te’n zongh ee…\nMin leh vaang hailawh liang uh ee…\nJudah in dangka sawmthum tawh khek ee…\nA Topa azuak in ki ngaihsun kha ee…\nA ma nuntaakna ngiat zongh a zuak-khak lam mangngilh ee…”\nCihtakna nuntakpih kul\nKhatvei Africa gam ah a om Pasian nasem te’ kipawlna khat pan David Livingstone lai kikhak hi. Tua laikhak sungah “… Pasian’ nasep nading munhoih leh lampi kihong natheih a om leh hong zasak in! Hiah, Pasian’ nasem-nuam-mi om hi. Kong paisak thei ding uh-hi…\nLivingstone in laikhak thuk-kik in “… munhoih leh lampi nuam bek ah na-asem nuam-mi ahih leh hong paisak-kei un! Kadeih kei hi. Kei tawh a kithuah ding mi ahih leh lampi haksa ciang bek hilo, paina ding lampi a ki siatcip nangawn ciang, nungkik lo in a mainawt-teitei ding mi kadeih hi…”\nCihtakna neilo pi-in gualzawhna kingah theilo hi. Lai Siangtho sungah zongh ‘haksatna natuah ciang, nalung akiat leh a ginalo mi nahi hi.’ Ci-in kigelh hi. Haksatna ki hello nuntaakna cihbang omlo hi. Tua haksatna sungpan cihtakna tawh nungkik lo in hanciam na in zawhna piangsak zo bek hi. David’ gelh Late Lai Siangtho bup-pi en lehang, a tamzaw haksatna sungpan gualzawhna-a ngahna hang aa-a lungdamna thu vive ahi hi. Mi tampi takin Pasian muhlawh in, a pianthak lawh uh, nungzui Paul’ laikhak te zongh Thonginn sungpan agelh vive himai hi. Leitung ah mi minthang te khempeuh zongh a ki patkhiatna uh haksatna kuampi vive mah ahi hi. Leitung tangthu bekbek Vol. (20) ciang bangh a gelhzo Francis Parkman, leitungbup ah mihau minthang mahmah Fred Smith, Pasian deih penpen itna nuntakpih in leitungah ki-itna aphut zo Mother Teresa, gam leh lei makaih in mitampi sihna ding sungpan a honkhia Winston Churchill, muhna thak leh ngaihsutna thak tawh leitung a khangto sak Marie Curie, a kipan mi minthang tampi te ahih uh leh, thumaan-na leh cihtakna te nuntak pih in, haksatna sungah a lungkia het lo te ahi uh hi.\nGeneral George Washington, a nasep hunsung in Revolution War tawh kitalsik hi. Thumvei bekbek galzo hi. Lungkia lo in hanciam hi. A nunung na-ah British te in gallel takpi ta hi. Yorktown ah Washington tawh ki lemna bawl uh-hi. Tua lai ah British general Cornwallis in America Commander pa’ tungah hi bangin gen hi.\n“… Sir aw, nungkiklo in na mite uh na makaih zawhna uh leh, a lungkia ngeilo ding Christian nungzuihoih nahihna hangun kong pahtawi hi…” Hihi… ihtup ihsawmna ih tunzawh na dingin nungkik hetlo in, cihtakna nuntakpih aa, mainawt-tawntung ding kisam hi.\nPasian muanna nuntakpih kul\nPasian in amah bek ih muanding lung-gulh mahmah-hi. A mah banghzah ciangin muang ih-hiam cih zongh theinuam mahmah hi. A mah a muang ngiat te’ tungah lungdam mahmah ahih manin, a tawntung in ompih in panpih ngiat hi. Pasian in tuazah in mihing te hong lung-gulh mah bangin, mihing te in zongh amah ih lung-gulh loh in hitheilo citciat hi.\nMihing te in Pasian lo tawh bangh mah ki hih zolo na pi, Pasian kihel peuh leh a hitheilo omlo leuleu hi. Khat veivei Pasian’ hong ompih lam ki mangngilh in ei leh ei bek ih ki ngaihsut khak ciang, lungkiatna leh thaneemna in ih lungsim hong luahcip thei hi. Watchman Nee in a laibu gelh ‘The Normal Christian Life’ acih sungah “Pasian’ tate in dahna leh khasiatna-atuah hun uh ciangin, a lungtang sunguah aneih uh lungdamna thumanpha te a phawk kik theih dinguh thupi mahmah hi. Na ki sapna khempeuh hong cingsak thei ding vanzat hoih mahmah khat na sungtawng ah na neih gige lam na thei hiam? Na teen-na khuapi nangawn ki khin khiatsak theih nading vangletna naneih lam na theikha hiam? Leitung khempeuh a lokzo ding vangletna na neih lam ee, na kithei kha hiam? Deihsakna tak tawh kong-genlai ding hi. Pasian’ kha siangtho sungah a suak-kik-khin mikhat nahih leh na sungtawng ah Pasian nungta hi.” A sungah Pasian’ kha siangtho a nungta mikhat a dingin banghmah lungneu nading leh lungkiat nading omlo hi. Bang hanghiam cih leh Pasian in hihtheihloh neilo hi. (Luke1:37).\nPasian in Samson a ompih laiteng, Samson in lelh neilo hi. Pasian in ompih ahih manin La khaguh bek nangawn tawh a galte tampi thatzo hi. David in zongh Pasian a muan mahmah lam Pasian in thei-in, lungdam ahih manin a vangletna thatawh Goliath zawhpih-hi. Tua banglian mah in Pasian vangletna bek mah tawh Jericho kulhpi kicim hi. A nuntaakna sungah Pasian bek muan leh suan in-nei-in, thumaan-na-a nuntaakpih; bangbang haksatna leh ze-etna-a tuah-hangin lungkia lo in cihtakna-a lenkip tawntung, Joseph ahih leh Pasian in mawk-koih lo hi. Mite’ tungah lamsang takpi-in, leivui lak pan kumpi-inn tut takpi hi. Pasian’ nasepna ihmuh theih na dingin ki niamkhiat natawh amah bia in ih muan ngiat-theih ding kisam hi. Watchman Nee in:- “Topa-aw na khempeuh nang a’ hi khinta hen. Ka nuntaakna mahmah zongh nadeih na banghbangh in piang ta hen. Na deihna tawh a kituaklo thudang ka ngaihsun ngeikei ding hi, Pasian aw… ci-in ih ki ap ap masak loh in ih Topa-a biaktaak taktak a hih lam koicih muhtheih ding ih hi hiam?” Ci-in gelh hi. Ih hihna khempeuh tawh amah muangin, ama deihna bangh in ih nuntaak naak leh ih muanna zah ciangciang, ama’n hong sepsak ding ahih lam zongh kamciam hongpia khin lai hi.\nPasian anei mikhat a dingin zawhlah ding omlo hi. Thugen siam, laigelh lah siam in makai hoih khat lah ahi, John C. Maxwell in: “Mi gualzo khat ka suahtheih na dingin Pasian ka theih masak photphot kul hi. Tua khitteh kei a dingin Pasian in bang hong deihsak in, bang hong sepsak nuam hiam cih ka theih ding ki sam leuleu hi. Tuateng ka theihna tungtawnin ka neih vision (sunmang) ahih leh manpha in thupi hi. Tua ka sunmang ka ngahzawh na dingin ka hihna khempeuh sungkhia in ka hanciam a kul ding ahi hi. Cihtakna ka nuntaakpih kul ding aa, thumaan tak in ka gamtat kul ding hi. Tua teng khempeuh ka neih khitteh midang te ading khaici manpha ka vawh ding kisam hi. Hi bangin ka nuntak theih takciang, mi gualzo ka hita hi cih ka um hi.”\nItem Reviewed: GUALZAWH THEIHNANG NUNTAKPIH AKUL THU PAWLKHAT Description: Rating: 5 Reviewed By: Cinpu Zomi


timestamp: atn

url: =Ngalbual leh Thalmual kikal lampi vai gencianna :: ZOMI DAILY\nposted on 3 June 2020 at 4:48 pm Lomkholna: News, Zomi\nMP Pu Thang Deih Khup in May 14, 2020 ni Kumpi tungah Ngalbual leh Thalmual Khua kikawm nading lampi angetsakna tungtawn in 2020-2021 Kumpi Budget tawh lampi pi 4′ azai in Tai 2 le Falong 2 lampizon nading phalna Lai tu-ni June 2, 2020 Tuesday 12:15pm hun in lampizongte tungpan kimu hi.\nNgalbual Khua pan Thalmual Khua kikawm nading lampi angah uh hi a, Lampizongte in Ngalbual Khua pan Tuithang Khua kikawm nading lampi hong zong mawk uh ahih manin a kisailo Tungzang gam hong lehnawktoh sak mawk hi. Ih theihsa mah bangin Ngalbual pan Thalmual kikawm nading lampi in Tungzang gamsung va nawk in Tuithang Khuataw ah letto ding cihpen ahaivaipi khat ahihi.\nHih lampi tawh kisai ah, phalna Budget pen Ngalbual leh Thalmual kikawm nading lampi ahih manin Thalmual Khua a manawh ding ahihi. Tungzang, Tuithang, Tedim cihte tawh bangmah kisaina omlo hi. Mipawlkhat in, Tedim pai ciang manla’ng tuam nading peuh ci zanzan hi. A ngetna uh tungtawn in Kumpi phalna pen Ngalbual leh Thalmual kikal kikawmna lampi bek hi a, Tungzang gam anawk lohding lam kitellua ahih manin zum lampa’n Tungzang Hausa tungah theihsakna Lai bangmah tunglo pah hi.\nTungzang in Khuavengte pen innkuan khat bangin ki-it bawl mahmah hi. Tungzang pan Ngalbual kikal Mawtaw lampi a masapen zong Tungzangte panpihna thatang ngiat mah tawh a kisem hi, cih Tungzang Khua laibupi sungah om hi. Hih lampi vai ah, Tungzangte kilungkimlo hi masalo hi. Kumpi phalna Lai sunga bangteek in thuman thutak in hong sem peuhleh kipanpih nuamzaw hilai hi. Thumanlo in hong sep tak ciangin a kisailo Tungzang gam sunga logamte leh singkung tampi in sihlawh hi.\nTu-ni in lampizo’n kipan uh ahih manin Tungzang pan Hausa upa makaite leh Khuasung khangno mi 30 val in thumanlo a nasemte thuman in agamtat nading leh Kumpi phalna Lai om bangin a sep ding uh thapiakna va kinei hi. Lampizongte mahmah in Kumpi phalna Lai sunga leh a lampi zonzia uh a kituakloh lam theilo uh a, Kumpi phalna Lai tawh kituak in gencianna a va kineih ciangin tel pan uh ahih manin innlam zuan in ciah kik uhhi. “Ngalbual pan Tuithang kawm nading Tungzang lam om khin gige napi’n hih lamthak hong kizongsak mawk mah veh aw” ci-in lamzongte atamzaw in gen uhhi.\nMore: Tungzang Global Association in MTI & TID te huhna pia\nHih lampi tawh kisai makaite tungah anuai a dotna teng kidong ding hi.\nBang hangin Kumpi phalna Lai sung a bangin semlo?\nTungzang gamsung nawk dingin gam uk Hausa’ phalna omlo in bang ha’ng sem (Hausa khat le khat kizahtak lohna tawh kibang)?\nNgalbual leh Thalmual kikal kikawmna a omsa lampilui bang ha’ng puahlo?\nNgalbual leh Thalmual kikal lampi ci napi’n bang ha’ng Tuithang manawh in lampizong ahiam?\nHih lampi in Thalmual Khua manawh lo-in Tuithang a manawh pen Thalmualte lungkim hiam? Tungzang Times\nPrevious: Jack Ma gualzawhna thukhun 10 te\nNext: Covid-19 lungno sangin akhauhzaw lungno ~ Pastor Kap Lian Thang\n6 June 2020 at 6:17 am\n(1)Tuithang lam zongte khial lua hi. (2) Ngal bual leh Thalmual budget ahihman in Thalmual makai Ngal bual te’n la khia uh hen (3) Zomi sung hih bangh niit neet te hang in ih sup na tam khin sa ingh Gen: Tedim pan India border high ways vai, Myo ki tuh vai, min ki tuh vai,..etc,.. Pasian thu um te ih hih man in HUAI HAM lua dah ni.\nTulaai Leitung Thuthang Tuamtuam Updates March 15, 2016


url: =Keystone XL Pipeline « Nikonghong\nHome » Business » Keystone XL Pipeline\nKeystone pipeline sia Canada pan US sung hong kithungsuk namngim pipeline hi a, 2010 pan kipan kizangh hi. Canada ngam Alberta pan namngim a kihuan ngawl lai (crude oil) Illinois le Texas ah huan tu puaksuk natu in a kizangh hi. Project khen 4 om a, khen 3 dong man thiangzo in 2010 pan kipan a kizangh hi. A khen 4na Keystone XL pipeline vawt tu ciang Democrat te le kiim le paam khuahun encikte (environmentalist) in nasia tatak kankuat ahikom, Senate congress pan a kankuat sangte in zo aa, project khen 4na tawlnga hi. Tu ciang, congress sung GOP te tam zaw ahikom, keystone XL pipeline kipat kik thei natu hanciam uh hi. Congress sungpan zo ma kale, president in letmat a thu buale, suak thei tuan ngawl a, Obama na letmat thu ngawl tu khi hi. VETO zangh tu khi hi ci in thawmvau kholzo hi.\nKeystone pipeline khen 1na sia Canada ngam Alberta state Hardisty pan USA Nebraska state Steele City, tuak pan Illinois state Wood River le Patoka namngim huanna setzung dong kithungsuk a, tai 2,147 sau hi. June 2010 pan kipan kizangh hi.\nKeystone pipeline khen 2na sia Nebraska state Steele City pan US te ii namngim kholna phual lianbel Oklahoma state Cushing dong kithungsuk a, tai 300 sau hi. February 2011 pan kipan kizangh hi.\nKeystone pipeline khen 3na sia tai 487 sau a, Oklahoma state Cushing namngim kholna phualpi pan Texas state Port Arthur khua Gulf tuipi dong hi a, tulaitak kivawt saan hi. 2015 sung man tu hi.\nKeystone pipeline khen 4na ahibale, Keystone XL pipeline sia tulaitak Democrat le Republican te ii kinialbel in a nei, project thak hi a, a patna le tawpna khua sia khen 1na taw kibang liinlian hi. Ahihang tom zaw a, pipe lian zaw zak sawm ahikom namngim tam luang thei zaw tu hi. [Anuai ah ngamlim en tawng]\n2012 kum lai khen 4na taw kisai congress sung thu kikupna om aa, congress member pawl khat le, kiim le paam khuahun encikte (environmentalist) te in dei ngawl in nasia tatak kankuat ahikom, president Obama na reject a, khen 4na project a tawlnga suak hi. April 18, 2014 ciang Obama na hi khen 4na project sia ni ciangtan om ngawl in tawlnga tu hi ci in thuthanna (announcement) vawt hi.\nRepublican GOP te in khen 4na project a vawt nopna thubulpi sia, US ngam mi te atu nasep 20,000 bang piang tu a, Middle east pan ih namngim lei kiam tu hi, datsi manh zong kiam tu hi ci hi. Congress sung Democrat pawl khat zong Keystone XL pipeline thauk-khan hi. Ahihang a Democrat tamzaw le, kiim le paam khuahun encik te ii dei ngawlna thu en leang anuai ateng hi:\nHi project thak pan nasep 5,000 pan 6,000 kiim bekma piang tu aa, tuteng zong sia temporary nasep hi bek tu hi. project manh le abo pai tu nasep hi bek tu hi. nasep 200 pan 300 bang bekma permanent nasep hi tu hi.\nHi project thak man le zong US ii datsi kisapna (demand) ii zakhen 5% bekma hong pai tu aa, datsi manh kiam tham ngawl tu hi.\nCanada ngam Alberta ah piang namngim sia “tar sands” nam hi aa, a niinbel nam, quality hoi ngawlbel nam hi. Kiim le paam khuahun susiazo mama hi. Alberta state sia Red Indian minamke te teenna hi aa, namngim taw hu in hi minamke te a neisa a pu a pa lo, a ngam pan kihawl khia hi. Hi “tar sands” in kiim le paam khuahun lal sak aa, hui thiangtho zong lal sak ahikom namngim tawna kiimah minamke te khuano 100 kiim bang om aa, 1200 vaal bang cancer natna taw thizo hi. [Friend of Earth]\nHi Keystone XL pipeline na US ngammi million 2 bang ii tuineak, tuinaak pi ahi Ogallala Aquifer tuinaak kantan in kivawt sawm hi. US ngam bup lotui (agriculture irrigation) theampo ii zakhen 20% sia hi Ogallala Aquifer pan hi. Engineer te in pipeline muanhuai mama ka vawt tu uh ci ahihan, USA Federal record en leang abosa kum khat le tha 4 sung bebek namngim pipe line ke (leak) 372 vei piang a, mihin 20 thi in 117 liam hi. $ 256 million supna piang hi. US Department of Transportation Pipeline & Hazardous Material safety Admin ii research en leang 1986 pan 2014 dong namngim pipe ke hu 532 thi a, 2400 liam hi. $ 7.5 billion suplaw hi. [Huff Post Green]\n“Tar sands” crude oil sia niin mama ahikom, US sung hong thet zawk ih huan ciang zong, haksa mama bek dom ngawl chemical niin le toxic tam mama piang aa, tuteng ih vawkna kiim le paam ah teang mihing zawng, minautaang te atu sunghu, cancer le natna ngilo a nanam piang sak lai tu hi.\nKeystone XL project dei ngawlte ii ngaisutna ahuam in enkaak kik leang Keystone XL pipeline hong kivawt le phattuamna nga tu sia Canada namngim businessmen te hi bek a, US ngammi te le atuan in nautaang te atu siatna tam mama piang tu hi. Ih tuinaak thupi mama zong hi khen 4na project kivawt le neak tu in muanhuai nawn ngawl tu hi. Republican tam zaw US congress na hi khen 4na XL project vawt tu a suazo tu ziam, tua ahibuale, kiim le paam khuahun encikte (environmentalist) te deina zui in Obama na VETO taw tawlnga sakzo zaw tu ziam? ih et tu hi vak.\nDoppha: Wikipedia, Huff Post, Friends of the Earth, About.com\nBy thawngno in Business, Politic, USA on January 14, 2015 .\n← Namngim Manh Le Leitung\tKa Thin Hong Sutha Kammal Pawlkhat →


url: =ZSS Lesson 1: NUNTAK ZIA - Zomi Adventist Innkuan\nZSS Lesson 1: NUNTAK ZIA\nSABBATH NITAK March 30\nTukalsung Sin Ding: Gen. 1; Gen. 8:22; Ps. 90:10; Job 1:13-19; Acts 9:1-22; Phil 1:6; Rom 8:1.\nKamngah: “Hih leitungah a piang thu khempeuh, Pasian in ama pianhun ding a sehsa hunin a piansak ahi hi.” (Eccl. 3:1).\nSolomon’ hong gelhkhiat lakammal hoihpen pawlkhat in: 1- Hih leitungah a piang thu khempeuh, Pasian in ama pian hun ding asehsa hunin apiansak ahi hi. 2- Suah hun om a, sih hun om hi. Suan hun om a, bawhkhiat hun om hi. 3- Gawh hun om a, khoi hun om hi. Phel hun om a, lam hun om hi. 4- Kah hun om a, nuih hun om hi. Dah hun om a, laam hun om hi. 5- Lupkhop hun om a, luptuam hun om hi. Kikawi hun om a, kikhah hun om hi. 6- Zon hun om a, mansuah hun om hi. Kep hun om a, paihkhiat hun om hi. 7- Balkek hun om a, phop hun om hi. Daih hun om a, pau hun om hi. 8- It hun om a, muh dah hun om hi. Kido hun om a, kilem hun om hi” (Eccl. 3:1-8).\nHih kammal te in mihing te omzia, gamtatzia, leh nuntakzia hong kilang sak mahmah hi. I nuntakna in i pianhun pan kipan kikhelna tuamtuam hangin nuntakzia tuam tek kinei hi. Tua kikhel nate a hoih om a, asia zong om hi. Ei khelzawh om a, ei khelzawh loh zong om hi. I innkuan sungah huzap a nei tua nuntak hun leh nuntak zia te, tukalsung in enkik ni.\nA kipatcil in\n“A kipatcil in” cih kammal tawh kituakin Laisiangtho in leitung kipat hun tawh hong pankhia hi (Gen. 1:1). I leitung in “lim leh mel nei lo, awngthawlpi” cihna pan hong kipan in, niguk ni ah Pasian in “hoih sa mahmah” ciang hongtung hi. Hih in, i leitung hong kipat zia ahi hi.\nGen. 1 na sim in: Leitung nate amah leh mah a piang thei diam? A hihkei leh Pasian in ahun leh amun zui in a piang masa ding leh a piang nunung ding cihdan seh in a piansak a hi diam? Pasian gamtatzia bang ci’n na mu hiam?\nEllen G. White gelhna sung ah “hunzuihna pen vantung thulet masa hi” na ci hi (Signs of the Times, June 8, 1908); leitung ah zong tua bang mah hi. Mawhna in leitung kisia sak mahmah ahih hang, hunzuihna, pianzia, leh kalsuanzia om veve lai hi.\nGen. 8:22 sim in: Hunzuihna tawh kisai bang ci kigelh hiam?\nMawhna honglutkhit nangawn zong, ni leh khuahun te a hunzui in kikhel hi. Pasian bawlsa ni, kha, leh aksi te zong Pasian sehsa dan mah in ahun zui in kipei uh hi. Tua hunzuihna te leitung bek ah hilo a, vantung i tun ciang zong Pasian sehsa hun leh zia te i zuih kullai ding hi (Isa 66:23).\nSabbath ngeina in nang leh na innkuan te nuntakna ah bangzah in huzap nei cih ngaihsun in. Sabbath tanna ngeina in bang kilamdanna leh phattuamna hong pia hiam?\nLeitung ah mipil khat ahi Arnold Sameroff in “Circadian Rhythms” ci in, mihing pumpi sung nate i a hunzui in nasep nate hong mukhia hi. Leitung khuahun, kimlehpam bek hilo in, i pumpi mahmah in zong a hunzui in timing tawh nasem hi.\nMihing te nuntak hunsung aki genkhol thei hunzuihna te bangteng ahiam? A nuai a Laisiangtho munte sim in.\nEccl. 3:2 …………………………………………………………….\nGen. 21:8, Judg. 13:24 ………………………………………………\nPs. 71:5, Pau 5:18 …………………………………………………..\nGen. 15:15, Judg. 8:32 ………………………………………………\nPs. 90:10 …………………………………………………..\nSuahni leh Sihni kikal in mimal khatciat in nuntakzia tuamtuam kinei hi. A piankhit a sawtlo a sipah naungek om a, teksia guaisia dong mah a nungta zong om veve hi. Naupang ciatciat zong, apauthei masa om a, lampaithei masa om hi. Pilna zondan zong kibang khin lo a, nasep zong kibang khinlo hi.\nLeitungmi awn tulval om lakah, i zialehtong kibang namun tampi om napi’n (Acts 17:26), ki lamdan na khat ciat kinei veve hi. Hihbang in ki lamdanna cihpen, septheih tuamtek nei cihna hi a, ei septheih munciat ah thupha i bawlding kisam hi. “Khangnote’ thahatna pen amau’ minthanna hi a, khanghamte’ sam kanna pen amau’ thupina lim ahi hi” (Pro. 20:29) acih mahbang in, mikim in Pasian tungbek ah hilo, mihing tung mahmah ah zong i kipiakkhiat theihna om hi.\nTulaitak na nuntak na dinmun tawh midang khat ading bangci thupha na bawlthei ding hiam? Banghang in tua thupha te bawlnailo na hi hiam?\nJob 1:13-19, 2:7-9 sung sim in. Job in bang tuakkha hiam? Job i tuakkhak thu te in tulai na nuntakzia leh na tuakkhakna te bang ci’n hong telsak hiam?\nGreek mipil Heraclitus in “Leitung ah a kikhel ngeilo na khat pen ‘kikhelna’ bek hi” na ci hi. Na khempeuh mavang ing, daupai ing i kicih hunlai in nasep senpyi lohna, liamna, baina, natna, sihna cih te in lametloh in hongpiang thei a, i nuntakzia hong khel zel hi.\nA sia lam kikhelna bek hilo, a hoihlam kikhelna tampi zong omthei hi. Nasepna ah zaa Khanna, lawmngaih leh zi ding pasal ding muhna cihte zong om thei veve hi. Hibang kikhelna te ngeina in i seh laitak lametloh thute hong pian ciang, i nuntakzia tampi hong kilaih hi.\nJob in zong a nuntakzia thak kilaih ding thu, “paubang lo, a thutang, Pasian a zahtak mi, gamtat hoihlo a peel mi” (Job 1:1) cih zah dong tun ding na lamen het lo hi. Job nuntak hun masa lam in, zi nei, tapa sagih leh ta-numei thum a nei mihau khat cih pen ki thei hi (Job 1:2, 3). Job tangthu bu alai lam tunciang haksatna nam guk bang na thuakkhin hi. A neihsa van teng bei, nasem sila nei nawnlo, a ta teng si, a pumpi natna vei, a zi in mawhsak, bek thamlo, a lawm leh gual te’n thapia lo sawnsawn hi. a nuntakzia a masalam tawh hong ki lehbulh lian hi.\nJob thuakna tawh genteh thamkei zong, ei lakah haksatna thuak lo kuamah ki omlo hi. I nuntakna lem mahmah i cih laitak in Lametloh thu tuamtuam hang in i nuntakzia nakpi’n hong kikhel a, a ngei bang nawn lo thei hi.\nHibang thute alamdang hilo hi. Abel in cikmah hun in thahthuak ding ki lamen lo hi. Joseph in zong Egypt te’ sila in kizuak ding na lamen hetlo hi. Ei theihkholh dingin Laisiangtho in hidan thupiang tampi hong genkhol khin hi.\nNa nuntakzia hong khelthei zeh-etna te natuah ciang, na upna in bangci’n hong huh hiam?\nWEDNESSDAY April 3\nEi mihing te in ngeina seh thei te i hi hi. I kum hong tam semsem ciang, tua i sehkhak ngeina te khelhak semsem hi.Ei mihing te’n kikhel pakpak hetlo hi hang. Mihing tektek kikhel sak ding haksa sem lai hi. A hihhang Pasian in mihingte khel ding nasemsem hi. I nuntakzia a bup in hong khel kei zong in, i gamtat zia hongkhel hi. Pasian in Ama sungah mithak i hihtheih na’ng in hong khel a, tua in ei ading Hotkhiatna leh nuntakna lampi hipah hi.\nTarsus khuami Saul tungah bang kikhelna lianpi piang hiam, bang ci piang hiam? Acts 8:1, 3; Acts 9: 1- 22; Gal 1:15- 17.\nSaul in Khasiangtho khelna sungah a ki-ap ciang in, a lampial hunlam kiphawk a Pasian thupiak te a tangzai hunlam hong tel hi. A kiphasak Pharisee, thukham zuihna a suang mipa in, tun Pasian maiah naupang bangin kiniamkhiat in a kikhailum leh sihna a zo honpa’ sianthona bek lamen in omta hi.\n“A kisik Pharisee pa thungetna te Pasian in mawksuak sak lo hi. A ngaihsutna leh lungdeihna te Pasian hehpihna in tuam a, Pasian deihna tawh kituak ding in a siangtho lungsim puasak hi. Khazih sianthona in Saul ading in nakhempeuh hong hi ta hi.” Sawltakte nasepna laimai 119, 120.\nSaul tangthu bang in i kikhel na thute lamdang lua kei mah ta leh, ei munciat Pasian hong khel na tangthu thu gentheih ding kisam hi.\nPhi 1:6 leh Rom 8:1 sung a kigelh kamciam nihte bangte hiam? Christian te nuntakna tawh bangci’n kituak thei hiam?\nLaisiangtho in kizopna thu vive gen hi. Pasian mite khat leh khat kiho ding leh kizom ding in hongbawl hi. Ei nuntakna in zong ei aituam ding sang’ mi ading aki nungta hizaw hi. Naungek in i pianhun pan hong khoi ding mi kisam hi hang. Ompihding leh kholhpihding mi kilunggulh a, khatguak a omte na-ngawn in zong ganhing note khawi veve uh hi.\nI nuntakzia huzap a nei, hong kikhel saktheipen ei leh ei hilo a, innkuanpih te leh midang te hizaw hi. Midangkhat gamtatna in ei tung ah huzap hong neihtheih mah bangin, eite in zong midang tung ah huzap i nei thei hi. Tua huzap te in a hoih lam hi thei a, a sia lam zong hi thei kawikawi hi. Huzap i neihte pen a diakdiak in i innkuanpih te hi masa zel ahih man in, i gamtat na te in a hoih lamah bangci huzap ding cih ngaihsut huai mahmah hi.\nMidang te tawh kizopna ah bang teng sep huai hiam? Hih mun te sim in.\nRom 15:7; Eph 4:2, 32; 1 Thess 3:12; James5:16.\nA thupaizia in gennop mahmah lel hi. Midangkhat tungah gamtat hoih, kamhoih leh itna i lak leh\namau tung ah huzap hoih i nei ding a, a nuntakna mahmah zong kikhel lawhzo ding hi. Zeisu in gamtat hoih tawh nuntakna tampi a khel mahbang in, en zong mite tungah gamtat hoih i lakthei hi. Ciapteh ding ah, asia apha huzap i neihpen midang sang’ ei innkuan sungah khauhpen den hi.\nLuke 11:34 leh Marka 4:24, 25 te ah Zeisu thugen tegel ngaihsun in. Mi tawh kizopna bangzah in thupi ci hiam?\nKhazih tawh kikholhna hangin a nungzuite nuntakna ah bang phattuamna teng piang cih ngaihsun in. Nungzui a tamzaw in pilna sang neilo, theihna tawm, bekthamlo Jew makai te thuhilhna tawh khangkhia uh a, tu’n Galilee gam aa om, Laisiangtho siamte mawhkawkna hong tuak ta uh hi. Nungzui te lak mahmah ah zong kihuat na (Mat 20:20-24), kiselna (John 3:25), uplahna (Mark 9:28, 29) bek thamlo in, Zeisu a nusia (Matt. 26:56), Zeisu a lehhek (Matt 26:69-74) nangawn om hi. Tuadan hoihlohna kawmkal pan khalam ah khantohna zong nei veve uh a, a kampau leh gamtat dan in Zeisu na sun veve uh hi (Matt 26:73). Jew Makai Senhedrin te nangawn in zong Peter leh John te in ‘Laitan pilna sang’ neilo napi’n na lianpi te a sepna uh a muh ciang in lamdang sa uh hi. Tua ciangin “Zeisu tawh a kikhawlkhin ngeite” ahihna uh a phawk uh hi (Acts 4:13).\nTuadan na gamtat hoihna tawh a hoihlam in na huzap leh na innkuanpih te bek hilo, mite’n zong “Zeisu tawh a kikhawlkhin ngeite” ci’n hong mu thei ding hi.\nEllen G. White laigelhna sungah “Adventist innkuan sung ah neih leh lam bangmah een huai kei ta leh, itna kammal luankhiatna leh deihsakna tawh gamtat namun hi.” Adventist Home. laimai 18.\nEccl. 3:1-8 na sim in. Hih Laisiangtho mun in bang hong gen hiam? Na nuntakna sungah bangci’n na zangh thei ding hiam?\nLesson kikupna sungah, nuntakzia kikhel lawhte, na tuahkhak thu manpha te, theihhuai napi’n na sinkhak loh thute kikum in. A hunlap in na theihkhakloh na te tungpan bang na sin kha hiam? Tua nuntakzia hong khelthei thupiang te’n na innkuan sung thu bang ci’n hong ki lamdang sak hiam?\nTulaitak na nuntakzia koidan hiam? Khazih omkei leh tulai na nuntakzia a ki lamdang diam?\nPrev post 2nd Qtr: Innkuan Hunte\nNext post Zo Phualva Vol 09, Issue 01: Lungsim Zatui 1


url: =Isaiah 64 | Siantongluan\nNangma langte tungah na min na theihsakna ding leh nangma omna-ah minamte lau-in a linna dingin mei in selkeu kuangsakin mei in tui a sosak bangin nangma mai-ah mualte a linna dingin bang hangin na vangliatna tawh vantung balkekin hong paisuklo na hi hiam?\nKote lamet lohpi-in nang hong pai-in a lauhuai nate na bawl ngei a, na mai-ah mualte a ling hi.\nAmah a ngakte-a dingin na a sempa thu tanglai pek panin kuamah in thei ngeilo, kuama bil in za ngeilo a, kuama mit in nang simloh Pasian dang mu ngeilo uh hi.\nThuman nasep lungdam takin a semte, nangma deih bangin a nungtate, nangmah in na limbawl hi. Kote tungah nang na heh a, ahi zongin kote ka khial lai veve uh hi. Tanglai peka kipanin ka mawh ngitnget uh hi. A tua bangpi mahin kote hong kihon ding ahi hiam?\nKote khempeuh mawhnei mi ka hi khin uh a, ka gamtat hoih khempeuh uh zong puannin tawh kibanglai veve hi. Kote khempeuh singteh bangin ka vul uh a, ka mawhna hangun huih letkhiat nahthel keu ka bang uh hi.\nTua ahih ciangin nangmah a hong pom dingin a hanciam tawm, nangma min a lo kuamah omlo hi. Bang hang hiam cih leh kote kiang panin nang in na maitang na seel a, mawhna khutsungah kote na hong pia hi.\nAhi zongin Topa aw, nang pen kote Pa na hi hi. Kote pen tungman bang hi-in, nang pen beelsekpa bang na hi a, kote khempeuh nangma bawl mite ka hi uh hi.\nTopa aw, nakpi takin sinso kei in la, mawhna ciamtehteh kei in. Kote khempeuh nangma mi ka hihna uh hong ngaihsun in.\nNangma khuapi siangthote gamlak suak khinta a, Zion zong gamlakpi suak a, Jerusalem khua gamkhing a suak hi.\nKote inn a siangtho leh a hoihte, ka pate un nangmah hong phatna munte mei in kang khin a, kote mun nuam khempeuh a sia suak khinta hi.\nTopa aw, hih thute-ah nangmah ki-ipcip niloh ding na hi hiam? Nang daitakin om dide-in nakpi takin kote hong gimsak ding na hi hiam?


url: =Mualtung gamte ah leitang, logam vai gencianna kibawlding - TUNGZANG NEWS\nMualtung gamte ah leitang, logam vai gencianna kibawlding\nUnited Nationalities Alliance min tawh 9 Oct 2012 in Royal Rose Hall, Zangkong ah mualtung mite tenna gamte ah, kumpi thuneite le mihaute kipawl in, leitang, logam alaknate uh tawh kisai kikupna le genkhiatna kinei ding hi.\nTua ni kikupna pan in mipi deihna le dinmunte , hong pai ding 11-12 Oct 2012 sung Park Royal Hotel, Zangkong ah kibawl ding Asia Agriculture Forum ah kipuak ding hi. Kawlgam ah 2010 kitel khit, kumpi thak hun sungin, khantohna ding lokhawh, singpuak, gankhawina lam kumpi in thapia mahmah napi, mipi atam zaw in a bat zawh loh dinmun khat panin, mihaute in, logamte aka a tul, athen in, zawh thawh thu tawh la uh ahimanin buaina tampi hong piang hi.\nTua dan buainate a om lohna ding, mipite phattuamna dingin, thuman thutak le thu khunte tawh kizui in, thuneite le mihaute ki hanthawn nuam ahi hi. Zogam ah zong mihau pawl khat, NGO khat le Company khat in, leitang aka atul, athen in, lak ding hong kipan ta uh ahimanin, ZCD in tua vai tawh kisai, kumpi thukhun tawh akituak lohnate, Zomi te ngeina ah inn mun, logam ciaptehna, sial khawina le lohal lokhawhna te cih bangin, leitang gam awng maimai, om lohna, aka tul, then in, mimal khat in, aneih theih lohna cihte kigen ding hi.


url: = Tinaung Takluem SAWLTAKTE 5\nAnanias le Sapphira\n1 Ahihang Ananias kici mi khat om a, a zi Sapphira taw a neisa uh zuak hi,\n2 Taciang a zi i heakpui nataw a man pawlkhat khe uh a, pawlkhat hong paipui in, sawltak te peang ah koi hi.\n3 Ahihang Peter in, Ananias awng, banghang in Tha Thiangtho theam tu in le lo man pawlkhat khe tu in Satan in na thinsung hong dimsak ziam?\n4 Lo a om lai in, nangma a hi ngawl ziam? taciang na zuak zawkciang zong, nangma thu ma hi ngawl ziam? banghang in na thinsung ah hibang ngaisun ni ziam? mihing theam hi ngawl in, Pathian theam hi zaw ni hi, ci hi.\n5 Taciang Ananias in hi kammal te a zak ciang puk in, thi hi: hithu te a za theampo tung ah launa lianpi hong theng hi.\n6 Taciang tangval te ding in, tuam hi, taciang puasang ah zawng in, vui uh hi.\n7 Nai thum bang kihal zawkciang in, bang thu piang ci zong he ngawl pi in a zi hong tum hi.\n8 Taciang Peter in a kung ah, na lo uh hi za taw zuak nu ziam? hong son tan, ci dong hi. Taciang ama in, hi za ma hi, ci hi.\n9 Tua zawkciang in Peter in ama kung ah, bangbang in Topa Thaa ze-et tu in thukim thei nu ziam? en in, na pasal vui te i peang sia kongkha bul ah om hi, taciang amate in puasang ah hong zawng tu uh hi, ci hi.\n10 Tua zawkpo ciang in Peter peang ah puksuk in, thi hi: taciang tangval te hong tum uh a, a thisa in mu uh hi, taciang, puasang ah zawng uh a, a pasal kung ah vui uh hi.\n11 Taciang pawlpi le hi thu a za theampo tung ah launa lianpi hong theng hi.\nNalamdang Tampi Vawt\n12 Sawltakte i khut tungtawn in musakna le nalamdang tampi mite sung ah vawt uh a; thu um te theampo Solomon buk sung ah ki thukim tak in omtek uh hi.\n13 Amate sia ngual in pok mama napi, a dang kuama in ki pawlpui ngawl hi.\n14 Taciang thu um mi numei le pasal mihonpi sia Topa tung ah tam seseam ki belap hi.\n15 Tua ahikom cina te sia lamdung ah hong paipui uh a, Peter in a kantan laitak in, a lim in pawlkhat te lia tu in lupna le luppha te taw sial uh hi.\n16 Jerusalem kimkot khua tampi pan in mihonpi te zong hongpai uh a, cina te le doai te i zawthawk te zong hong paipui uh hi: taciang amate a vekpi in dam siat hi.\nSawltak te Vawtsiat Thuak\n17 Tua zawkciang in thiampi sang le ama taw a om Sadducee te theampo thin-ukna taw dim in hong ding uh a,\n18 Sawltak te man in, thong sung ah khia uh hi.\n19 Ahihang Topa vantungmi in zan ciang in thonginn kongkha te hong a, pusua siat hi,\n20 Taciang, pai vun a, ding in biakinn sung mipi te tung ah hi nuntakna thu theampo son tavun, ci hi.\n21 Amate in hi thu a zak uh ciang in, zingtung in biakinn sung ah tum uh a, thuhil uh hi. Ahihang thiampi sang le a naseam te hongpai uh a, Sanhedrin te le Israel upa te theampo sam hi, taciang amate in ngual sawl in sawltak te paipuisak hi.\n22 Ahihang palik te a thet ciang in, thong sung ah a mu ngawl uh ciang, heakkik in son uh a,\n23 Thonginn sia phatak in a kikhak in mu khu hi, taciang thongcing te zong a puasang kongkha mai ah ding nginge hi: ahihang ka hon uh ciang in, a sung ah mihing khat zong ka mu bua uh hi, ci uh hi.\n24 Hi thu te thiampi sang, biakinn lampui te le thiampi lian te in a zak uh ciang in, bang thu hithong ziam, ci in lungmang mama uh hi.\n25 Tasia ciang in mi khat hongpai a, en vun, thong sung na khum mihing te biakinn sung ah ding in mite thuhil san uh hi, ci son hi.\n26 Tua zawkciang in biakinn lampui le palik te pai uh a, amate sia zawthawk thu taw paipui ngawl hi: banghangziam cile mite in suangtum taw a den tu a lau uh hang a hihi.\n27 Amate in sawltak te paipui uh a, Sanhedrin te mai ah dingsak uh hi: taciang thiampi sang in amate thu dong a,\n28 Hi min taw thuhil ngawl tu in nasiatak in thu hongpia zo hi ngawl khu ziam? taciang, en vun, Jerusalem sia note i hilna taw kidimsak siat zo nu hi, taciang hisia pa thisan sia kote tung ah hong thengsak nuam nu hi, ci uh hi.\n29 Taciang Peter le a dang sawltak te in zo kik uh a, mihing te thu sang in Pathian thu ka zui zaw tu uh hi.\n30 Note in thing tung ah that in, na khai uh Jesus sia ka pu le pa te i Pathian in thokiksak hi.\n31 Israel te maw kisikik na le maw maisakna pia tu in Ama sia Pathian in a ziatsang khut taw To le Ngumpa in lamsang zo hi.\n32 Taciang kote sia hi thu te i tetti te ka hi uh hi; taciang Pathian in a thu a zui te tung ah a piak Tha Thiangtho zong tetti a hihi, ci uh hi.\n33 Amate in tua thu a zak uh ciang in, nasiatak in a thin uh uk a, sawltak te that tu in ngaisun uh hi.\n34 Tua zawkciang in Sanhedrin te sung pan Pharisee khat, Gamaliel a kici, thukham taw kisai doctor a hi, mi theampo sung ah a ki zakta pa in, sawltak te tawmvei sung pusuaksak tu in thupia a;\n35 Amate tung ah, no Israel mite, hi thu taw kisai in na vawt tu uh thu kidawm vun.\n36 Banghangziam cile hi te ni om ma in Theudas a kici khat piang ngei a, ama le ama sia mi thupi khat bang in ki suangtak mama hi; mihing zali kiim in beal phot napi, ama ki that hi; taciang a thu zuite theampo ki thethang siat a, bokik siat hi.\n37 Hisia pa om ma in Galilee mi, Judas kici misim laitak in hong piang leleau a, a nungzui mi tamma kaizawn hi: ama zong bokik veve a; a thuzui te theampo a vekpi in, ki thethang leleau hi.\n38 Taciang tu in kong son hi, hi te pial vun a, amate om in om lel tahen: banghangziam cile hi ngaisutna, a hibale, hi nasep sia mihing tung pan ahile, bokik siat lel tu hi:\n39 Ahihang, hisia sia Pathian kung pan ahile, na zozo batu uh hi; Pathian langpan in a do zong na suak thei zawsap tu uh hi, ci hi.\n40 Amate in Gamaliel i son thu sia lungkim tek uh hi: taciang sawltak te sam uh a, a vel zawkciang in, Jesus min taw thuhil nawn ngawl tu in thupia a, suatak uh hi.\n41 Taciang sawltak te sia Jesus min hang in maizumna thuaktak in a cepte hu in angtang mama in Sanhedrin te mai pan pusuak uh hi.\n42 Taciang nisim in biakinn sung le inn tatuam ah tatsat ngawl in Jesus Christ thuhil in pualak tek uh hi.


url: =Lungdambawl thupuak :: ZOMI DAILY\nposted on 4 December 2015 at 10:49 pm Lomkholna: Biakna, News\nIt teng lungdambawl thupuak 2015 kong puak hi. LUNGDAMBAWL THUPUAK: ELIZABETH LE MARY\nJanuary 2011 in Israel gam hawh theihna ding hunpha khat Pasian in hong geelsak a ka lungdam mahmah hi. Ka sangkahna Trinity Lutheran Seminary te vaihawm siamna tawh huhna pawlkhat ngah ka hih manin a kihel thei suak ing.\nNazareth khua a om siampi Zechariah inn ah ka hawh uh ciangin, a kong lutna gei ah numei naupaai nih lim sik tawh a kibawl na om in, a mu khempeuh in hih tegel pen Elizabeth le Mary hi ngelngel ei ka ci ciat uh hi. Pasal pawl in mann kilakpih ding phamawh salo uh hi, ko numei pawlin mann lakloh theihloh in ka ngaihsun uh a, puak phangphang in ka nawhlak mahmah uh hi.\nElizabeth: Siampi Zechariah i zi hi. Aaron suan siampi nam mah ahi hi. Numei citak khat a hi hi. Tuadan numeite bek mah siampi te-in tenpih thei hi. Topa Pasian in a lametna teng uh a bei ciangin tapa Tuiphumpa John pia hi. John pen ih Topa Jesuh paina ding, a taangko khol leh lampi a sialsak khol Thuciamthak ah kamsang masa pen hi.\nMary: Numei khempeuh gai thei ding hi napi in, nungak siangtho ih cihte gai theihna ding thu om lo hi. Mary pen Kha Siangtho in a naubu zangin To Jesuh a paai sak numei khat a hi hi. Judahte tangthu ah Mary a tenpih ding Joseph pen meigongin kiciamteh hi. Tua ahih manin Pasian in Mary a kem ding khangno na teel lo hi ding hi. Mary kiangah vantungmi in naupaai ding a gen ciangin, lamdang sa mahmah hi. Ahih hangin vantungmi kiangah, ‘Kei pen Topa nasemnu ka hi hi. Na gensa bangin keima tungah hong piang ta hen,’ a ci hi.\nElizabeth le Mary: Elizabeth kiangah Mary hawh pah hi. Elizabeth in Mary hopihna awging a zak ciangin a sunga a naupaii a hong diang hi. Elizabeth zong Kha Siangtho tawh hong kidim a, nakpi takin kiko-in, “Numei khempeuh lakah thupha ngah pen nu na hi a, na neih ding naungek in thupha ngah ding hi. Ka Topa’ nu kei kiangah hong hawhna dingin, bang hangin hih bang thu lian kei tungah hong tung ahi hiam?” a ci hi.\nThukhupna: 2015 Lungdambawl pawi hun a mu thei dingin ih Topa in hamphatna hong pia lai hi. Elizabeth le Mary a kimuh uh ciangin Pasian vaihawmna na lianpi sungah a kihel khak man-un nakpi takin lungdam mahmah uh hi. Eite zong Pasian in a ma Gospel taangkona lianpi ah hong zang nuam mahmah a hih man-in lungdam takin ih kihel ciat ding hi.\nPrevious: ZAM Thupuak :: 06 December 2015\nNext: Lifetime Achievement Award ngahna tungah lamdang kasa


url: =Zogam Lamsuk Lamto (Part 2) ~ Francis Lamthang :: ZOMI DAILY\nZogam Lamsuk Lamto (Part 2) ~ Francis Lamthang\nposted on 29 June 2016 at 7:35 am Lomkholna: Article, ZomiQuavadis\nTua nungaknu kamsiam kheng lah in a tusuk kik thiangthuang nong sak khak uh leh hipeuh mah lo hi. Khenat tawh, tawl tawh kin luat ka neihloh man leh tutung ka khualzinna pen khamtung a Zomite khuasak zia ka telnop man hipi pen zaw hi. Nungaknu min pen Kimnu ahi hi. Amah tawh holim nuam in thu tampi dotnop nei ka hihmanin a kikhin khia thei lo ka hihi. Kimnu in sikkual tawh a kibawl meithuk tungah niangbel hong suang a, singkang hong khul beh khit ciangin a kuang tak dingin vokanbel siin tawh hong zap huahua keei hi. Tua kawm in ka kihoho uh hi.\n” Ci phingphing le’ng nang koilam a manawh ding hikhong mah na hia? Phaiza lam maw Tedim lam?”\n“Zanni Bukphil pan hong ding khia hiveng, tuni Tedim delh a sawm hi veng aw. Khuadam tawh, lamsuk lamto vive ahih tawh eilam khualzin bel ol zeng kei mawk ei Kimnu aw..”\n” Tutung hihlam nong tot khatveina hipan cihna ahive maw. No bel hamsa sa mah ni ucia, ko ading panin bel khe tawh khualzit cih khong kihtaak huai nawn kei e, a nuam lua hi zaw. Lamsuk lamto cihte lamphei sangin nuam asa zaw hi ta mai ungh. Khual ka zin kei uzong in nisial a ka paina teng khempeuh uh kigawm leh ko khua leh Tedim kikal tan nop phak mahmah ding hi…”\n“Ciliang..tuabel na muutlawng hong thawh pak hisam ni cia… um liang keng.”\n“A himah kong gen hi e. Ko nisim lokuan, singpua, tuitawi cihbang hiden hiven. Tua ka tai kawikawina teng uh gawm leng tai tampi cing mah lo ding maw. Den cianga ka tuitawina ding mun zong hipan tai nih bang pha phial incia…tuaciang anhuan, annek khit ciang lokuan ding hilai. Ka lo ubang hipan nai giat a ka pai khiat uhpen amun ka tun uciang vanlaizang ah nii om ta liang hiven….”\n“Gamla peuhmah takpi e mete Kimnu, khamtung nuntak a tuaci himawk maw! Tua leh pasalte nasep bang hipen ahia le?”\n“Amau bel amau tawkin gim kisa mahmah pong ven maw,,,thei khang ei, zingsang tuitawi lah ong huh lo,annek hun ciang phong lehang misi phot mahmah bang, phot hak ta lailai! Sun hita leh zan hita leh numeite bel akigim denzaw himai veh aw. Tua pen pasalten thei lo takpi hiam, ahikei leh kitheihmawh bawl hizaw ding hiam thei zo nawn keng e. Numei thuak teng pasalten hong thuak leh bel leitung ah kihehpihna tam zo tuam in um ingh. Khamtung nuntak ih cih bel,,baihsa kei mawk ingh.”\n“Aw tuabang himawk maw…tua leh nang lawmnei khin maw Kimnu? Ken nungakno mah hong sasa hiveng e.”\n” Nungakno hilai leng hong dong nuam sim zawzen na hia leh…hehehe..Pasal nei tateu mah lo dia. Ka nuten ka nawibawk amuh uciang pasal neih ding bekbek hong genpih uh a, kei anei ding sangin amau lawp zaw hikei hia. Lawmngaih cih khong migen ka zak ni leh pasal ka neihni kituak liang zawzen veh e. Ka pasal neih khit nangawn ciangin zong nasep loh ni-in ka lawmte tawh teengta kineih lai liang hiveng e.”\n” Sang na kah himhim hia leh Kimnu?”\n“Sanginn sualpeek bel kha khat in thumvei bang sik zel mah ingh e, ahihang na ADC cihcihte uzong cian nawn kei mai ingh. Mangpau a numbat simdan zong thei dektak man mah hiveng, tun bel THALI dong bek ciamteh thei lai ingh. One Thu Thali mah kici mai veh aw mete. A THALI teng zong ka vengpa un Keset a hawn ding sialin a innkuanpihnu kiangah ” ih lupna nuaia ka Bethali hong kai kheh dih ve lawm” cipah pah mai a maw, tua hanga tudong a ciamteh thei lai hizen veng e. Thali pen khatnihthum cihna himai lo hia mete…ka vengpa unzong tua teng theiin zing leh nitaak LeDiu ngaingai a, a khiatna bang gen thei liang hiveh aw,,bang khuak nei liang ahi tam! Gen leh zaknop mahmah mai a maw…himahmah lo pi e”\n” One Thu Thali thei a Lediu sunga mangkam tawh thuthak kigente Zopau in genkik thei gai mawk ahileh mipil mahmah khat hiding aive mete..”\n“A tua e, ko numeite bel pasal kinei baih mawk in lai peuhmah kisim thei nawn kei mai veh aw..\nLawm aw hibang a ih kiho theih lungdam peuhmah ing e, tuimin na dawn lai hithiat inla ken tui va tawi pak dih ning. Ih kimuh nawn kei lezong nidang ciang hilam nong tot leh ko inn mah ah hong kinga in maw..” acih khit ciangin belpi nih leh seengvang tawh phaitam lam zuanin tai pah vingveng hi. “Awle” ka cih zong za nawn lo kha mai ding hi.\nPrevious: Istalbul Airport ah migilo te’n Bomb sukham, mi 50 si\nNext: Malaysia, Puchong aom Pub khatah Bomb puakkham, mi 8 liam


url: =Zomi leh Media nasepna ~ Kim Piang :: ZOMI DAILY\nposted on 29 July 2014 at 3:17 pm Lomkholna: News, Zomi\nTuhunpen nidang banglo in kikhangto mahmah ta in, ei Zomi te ading bangin ah online media pen ki nakzat mahmah ta hi. Tua aih’man in lai gelh thei/ siam ta ding na laigelh te uh mi tampi sim kha ta ah himan in tahngah huai kasa mahmah hi.\nTua aih’man in Zomi te in media ih cih pen bg cizat leng khan to pih ding ih hihiam cih zg kisam kasa mah2 hi.ni dg in thulehla khat peuhpeuh om leh a mi mahmah in kimu kiho thusia a omleh lah maitang kimu ciang bek in ki tawng kisel theipan hang aa tuhun aih leh bel internet tungpan nangawn in atung aa ih gen teng aping thei ta ong suak hi.\nTua aih’man in hih a thupi mahmah media ih cih vai en suk dih ni\n1. Media nasepna ah thuthang aman lang a suahsak zawh ding?\n2. Athu aman/akician in suahsak theih ding koi thupizaw dg hiam?\n3. Ih thu tangko nawp pen thulaigil thumanpha a hih ding?\n4. Athu thupi luata kei leh mitampi in a sim nop ding Gtn- sexual bg?\n5. Ei lam thu bekbek pu laklak mai dg?\n6. Tualsung Zomi te thu bek gengen dg in leitung thuthang te thei kha lo?\n7. Mipi ten lunglut ding in minam dg te gen siasia lel dg?\nHih a tung a teng etkak pak leng hang ih sep dan dg leh asimten zong laikhat peuhpeuh ih muh teh a deihna leh athu taktak kikhentel thei baih mahmah in ka um hi.\nAtamzaw ei Zomi te pen thulehla khak ipulak tak cg in ah ih gennop pen sg in alehlam pi khat aa aki lakha thei den pen ah lai gelh Pa/Nu in amah leh amah ong ki pulak ta kei leh hi PA/NU pen tuate tua pawlpi tua awkaih zg hi ei cih zah dg in ki khen thei ta ngial mawk hi.\nAmasa in ih gen nop athu/ala ani/akha amun/amual koi ah piang ahang/bg hang cih te ih gen sinsen theih dg zg kisam mahmah hi.\nKamlet/kamphen aa ihsuahsak ah hihleh zg tua thuthang tangko ten Gtn-RFA/ BBC/ VOA/ CNN in gen hi cih aa ih pulak ham tang dg kisam hi.\nLim/man khawng tawh ih suahsak tak ciang in athu/ahang tawh kisai in ih zatsiam kul mahmah hi. Gtn-nung deuh a Tonzang thupiang bg ah a vek un kum -18 vive uh ahih man in alim ih suahsak nop leh amit uh avom tawh dalsak kitel saklo dg Numei guaktang a om khawng aih leh zg tua bg mah in ih suahsak dg kisam hi.\nKei bel a thei zg hituan keng mahing nang ong sempah ve nong cih dg uh zg thei khol mah in kenlah bg mah suaksak zolo kaih cg aa laigeilh tehi/siam te in nong suaksak zelte uh pen mi tampi in sim mahmah ta a hih man in kong pulak a hihi. lai bu/magazine/journal te kasim zel na te dan in ong gen kik ka hihi. Laimal enkik lo hing, khialna te ngaihdam maw lawm. Kim Piang\nPrevious: A (6) Veina Zomi North America Cup taangkona\nNext: ‘Trojan House’ Reports


url: =Nuntakna a lamsangzo nasepkician khat septheih nading :: ZOMI DAILY\nNuntakna a lamsangzo nasepkician khat septheih nading\nposted on 4 March 2015 at 4:32 am Lomkholna: Article, Khanno\nNa sem lah hilo, na semlo lah hilo, hilam lah hilo hia lam ah hilo, alaklawh a kihei kawikawi khangno nunna panin i nuntak sung hong vakzo, hong lamsang zo nasepkician khat sep theih nading ah koi ci sep ding cih thute..\n(i) Bang sem nuam cih khentat in\nHih in a thupi pen ahi hi. Hih mun ah khangno pawlkhatte ki-awk thei hi. Bang sem, bang bawl nuam cih amah le amah a kitheilo mi pawlkhat zong ki om hi. Hi bangdan mi pen Kawlgam ah tampha deuh hi. Ahi zongin amau mawhna zong hipah lo hi. Hin (survive) na ding anletui, silhleten kicin nading hahkat na huhau in nun sung geelna kician neihloh (career lost, Passion lost) pen zong a hi thei thu khat zong ahi hi. Tua hi a, bang sem nuam, bang bawl nuam cih ngaihsun inla khentat in. Hun la in. Lai tampi sim in.\n(ii.) Hun geelna nei in\nTimeframe khat neih ding kisam hi. I khentat khit sam hangin banghun ah bang sem ding cih hun geelna Timeframe kician khat aom kei leh piang theilo zel hi. Tua hi a, ni khat sung pan kha khat sung, tua pan kum khat sung tua pan nuntak sung tengin bang hun, bang ni, bangkum ah bang teng sem ding, bang ciang dinmun tung ding cihte geel kholh sitset ding kisam hi. Sep pah ding thute pen tomcing sitset in na geelna at inla, hunsau geelna (seppah theih lianlohte) a hih leh a huampi (general plan) ciang khawng bek geel lel in. Ahih hongin hih na geelna te pen a kikhel thei/ a nem geelna ahih ding kisam hi.\n(iii.) Lamlak nei in\nGuideline hongpia thei, na pai nading lam hong lak thei ding mi, lamlak kisam hi. Hih pilna, hih lampi tawh nasep kician khat asem dingin khentat ta nahih manin hi tawh kisai in guide line, hong genpih, hong kuppih thei lam hong lak thei, na zuih sawm lampi ah a muitun khin, a gualzo khin a tawmpen mikhat kisam hamtang hi. Nang sangin u zaw khat, nu ahkl pa, i zahtak le i etteh mikhat cihte kiang va hawh in amau te tawh kam kikum khawm in.\n(iv.) Na siamna khangsak semsem in\nI nun sung sep ding i khentat ahi nasep kician (profession) khat aa dingin i siamna skill pen i khansak semsem ding (Building New Skill) kisam hi. Khentat (Decide) khin, Hun geelna (Timeframe) nei khin, Lam lak (guide) zong neikhin ihih leh a tawpna ah akisam thu in mimal hanciamna ahi hi. Siam (skill) semsem na ding kilamna zong ahi hi. Na hih theihzah thasitlo in hanciam in.\n(v.) Nunnem in\nNunnem, mikang pau in ‘Be flexible’ ci hi. Koi mun, koi mun ah na sep khat peuhpeuh pen a baih, a ol cih omlo hi. Khasum /khasim na sum ngah zong nidang sangin tawmzaw kha thei hi. Gim zong gimzaw kha thei ding hi teh. Hite hangin lungkia in ken semzo nawnkei ning ci’n na lungkiat sak le na geelna tangtunlo (career lost) kha ding hiteh.\nLungnop theih nading in om hi. Nuntakna pen ahoih lam tawh en den in. Theihsiam in. Lungduai in. Kuhkal inla thuakzawh hatna ding hahkat in.\nI vekin nasep kician khat ta tawh a gualzo, a nuamsa hih ding lunggulhna tawh mashable.com le Yoyarlay a ki at laite Zolai in kong lekkhiat kik ahi hi.\nPrevious: Leitung ah a hoihpen ‘nakhat’ ~ Nk Khanno\nNext: Thupil dotna le dawnna ~ Nk Khanno\nA (6) Veina Zomi North America Cup taangkona\nGermany ah Cable Car in akhuam phukha in vandawn ah mi 75 awkcip\nMyanmar gam mi 3000 Malaysia in puakkik sawm


url: =Khangnote ading amanpha mahmah U Thant kammal 5 te :: ZOMI DAILY\nposted on 27 November 2017 at 8:31 pm UTC+9:30 Lomkholna: Article, Dongmung\nPhunggyi Zahan thuap 3 pan mihing in a kikhel kik ဆရာႀကီး ဦးစာရိႏၵ in a kep Khantohna Magazine khat (a ni a kha a kum kigelh lo) laibu sungah UNO Secretary a sem U Thant in a gelh “Kammal 5,” cih thuluui pen Phunggyi pa ii thu ciaptehna laibu sunga kigelh hong kihawmsawn ahi hi.\nLeitungah khantoh theih nading lampi tam mahmah hi. Khantohna ding tawh kisai a gen thei, a hilhsawn thei siapi zong tampi om hi. Ahi zongin a khangto mi tampi a omte khantohna lampi tampite lakah a nuai a thu 5-te in a thupi mahmahte ahi hi.\n1). TUPNA/ NGIMNA NEI IN\nLeitungah tupna/ngimna neilo mite pen bang vai cih theilo pi-a khual azin khia mawkmawk mipa tawh kibang hi. A khangto nuam mi khat in tupna le ngimna a neih ding ahi hi. Phunggyi thuap 3 pan nangawn in a paikhia thabanya pasian(သဗၺညဳဘုရား) nangawn tupna khat bek ading hanciam in kalsuan teitei hi.\nAkua akua in a neu lai pan kipan in tupna kician khat a neih ding ahi hi. Tupna neite in a nasepna khat peuh ah nuamsa leh baihsa in tupna neilote sangin gualzawhna le khantohna lianpi ngah uh hi.\n2. MIDANG TAWH KIBANG LO DEUH IN SEM IN\nHih kibatlohna in a tuamdang vilvel khat ahi hi. Ahi zongin cilgil taka ngaihsutna in mi khangtote ii thusim lianpi khat ahi hi. Mi tawh kibang lelin na sep leh mi tawh kibang lel na hiding hi. Midang tawh kibanglo deuh khatin sem lecin midang tawh kibanglo deuh khat na suak ding hi. Buddha zong midangte tawh kibanglo deuh in thu lungngaihna hong neih khiat akipanin midangte tawh kibanglo khatin pasian zaa phial ah hong tung ahi hi.\n3. A TAMZAW THUKIMNA ZUI HAIHAI PAH KEN\nA tamzaw thukimna mun ah khialhna tampi omkha thei hi. Leitungah pilna nei leh pilna neilote tehkaak hileng pilna nei taktak pen tawm-ci-lik khat bek om hi. ‘A tamzaw thukimna zui kei in’ icih ciangin hun khempeuh, mun khempeuh ah a tamzaw thukimnate langpan ding cihna hilo hi.\nThu khat peuhpeuh vai khat peuhpeuh ah, “A tamzaw thukimna hiven,” ci-a a nungzuih daldalte ‘a kizang theilo mipa,’ ci-in kiciamteh hi. A tamzaw thukimna in a khial ahih zenzen leh zong a khialhna pholak khiat ngam ding ahi hi. Langdo ngam ding ahi hi. Baak bangin a kawi taitaite khangto theilo uh hi.\n4. KIPUAHPHAT DING LAU KEI IN\nLeitungah biakna tawh kisai vai cih loh ngal thudang khempeuh pen a kipuahpha thei vive ahi hi. Nek le dawn, silh le teen, gamtat luheek, kampau muukpau, ngaihsutna cihte a tawntungin kikhel thei hi. Tuhun ciangin a manlang thei penpen a i nuntak kalsuan ding kisam hi. Tai kawm semsem a gamtat luheek hun hita hi. Leitung nuntak sung khantoh nading leh lawhcin nadingin kiphuahphatna le kikhelna i neih ding thupi mahmah hi.\n5. THU UM BAIH LUA KEI IN\nNgaihsun masa loin a um pahpah gam le minam pen a niam mahmah, a hai mahmah gam le minam ahi hi. Thu theihna a khan nading le tua gam ii kalsuanzia a theihsiam nadingun nisim thu kizakna laihawmte simna pan zong kingah thei hi. Tua thuthak kizakna lai sungah Buddha pasian lim panin a khitui luang hi cihte, nau a paai nu sian cihte le kam ii hong piak naungeek, cih bang thulute tawh kigelh laigualte kituh liangin i sim lai siah Kawlgam mite in gual tawh tanbang i kim nadingin kal tampi kisam lai ahihna i thei hi.\nA kigen khempeuh um kenla, na up khempeuh zong gen kei in.. Saikaak khinkhai masa inla gamta kampau zaw in. Hih in zong khantoh nadinga kahlei khat ahi hi.\nDeihsakna tawh Kawllai pan ei lai in kong let kik hi-a, lungsim bangin kicing khinlo kha ding ahih manin nong na theihsiam nadingun kong thuum hi.\nOriginal Post (March 23 2016) Credit to Ashin Kelasa\nPrevious: Malaysia meileng tuahsiatna hangin KTM meileng te hoihtak taithei nailoding\nNext: South Asia ah Pope hong zin, India in a hawh ding cial lo


url: =Myanmar, Mawlamyine ah guahtui tamluatna hangin leitolh in Pagoda kisia :: ZOMI DAILY\nposted on 19 June 2018 at 10:15 pm Lomkholna: Myanmar, News, Sawltak\nMyanmar, Mon State huamsung leh Southern Myanmar kuamsungteng ah huihpi leh guahpi in nawkgawp in mencim leitolh honkhat om cih AFP pan kiza hi. Tualak ah Mon State, Mawlamyine khuapisung aom aminthang mahmah Buddhist te biakna Pagoda khatzong kisiagawp cihi.\nAbeisa Weekend sungteng akipan Southern Mon State sungteng ah guahtui tamlua mahmah ahih manin tuikhawnggawp hi ci’n Global New Light of Myanmar te’nzong pulakkhia uhhi.\nTuabangin guahtui atamluatna hangin Kawlbiakna, Buddhist te ii tattung minthangkhat ahi mualdawn aom Kyeik Than Lan Pagoda zong kisiagawp hi.\nAFP Correspondent te’n agenkhiatna ah Monday ni in tua tattung “Buddha Statue” akisia te apuahkik dingin nasem honkhat kipan uh a, Kawlbiakna “Novice Monks” honkhat inzong huhngeingai uhhi. Mualdawn khat aom Buddha Statue khatpen mencim leitolh tawh tolhsuak dektak ahih manin, khautawh kikhih in ki lehkaihkik hi ci’n genkhia hi.\nMawlamyine kuamsung tengah guahtui tamluatna, khuahun siatluatna hangin cimawh dongtuak bekbek pen mi 1000 valbang omkhinta hi ci’n cimawh dongtuakte ahuhkhat ahi Bo Win in genkhia hi.\nAdang khuasungmi Local Resident khat ahi Nyan Soe inzong agenkhiatna ah hizahliang in tuicin ahuaisia pen kamukha ngeinaikei hi ci’n genkhia hi.\nSouth Mawlamyine kuamsungteng ah khuasung mite inn leh lei “Bridge” honkhat tui in tumcip ahih manin, cimawh dongtuak mi 150 bang kumpi sangin “Government School” ah ki omsakphot hi. Luidung aom Buddhist sanginn Monastery tezong tui in anawkna in kisiagawp ahih manin belhtheihding omlo hi ci’n New Light te’n pulakkhia uhhi.\nTuciangciang hih guahtui tamluatna hangin asi cihbang kuamah akipulak omnai samlo a, ahi zongin Myanmar gambupphial ah guahtui luanhun, tuk hun ahih manin, khuahun pen siatlam manawhzaw khatheiding in ki ummawh hi.\nNungkalsung inzong Mogok suangkhuk omna ah guahtui tamluatna hangin leisai tolhgawp in mi 5 in sihlawh kici hi. Myanmar gampen guahtui luanhun ciangin cimawh dongtuak kitamthei mahmah hi.\nAdiakdiak in 2008 kumsung Cyclone Nargis kici huihpi leh guahpi in anawkgawp hun laitak in Myanmar gamin nakthuak mahmah a, misi bekbek akigawm in 138,000 bang phading kiciliang hi. Sawltak #zomidaily\nPrevious: China gamsung aom Tourist Center khat ii Ceiling kicimsuk in mi 9 liam\nNext: Tuhun pawlpi sia sem tamzaw te (Matthai 23:15)


url: =Global Buanli Family: NA NU TUNG AH KAMKHAUH ZANGH KHA KEI IN\nNA NU TUNG AH KAMKHAUH ZANGH KHA KEI IN\nBy-Thang Khawm Pau ZOMi\nMipawlkhatte in inuten hong-itmahding hi asisansungpan apiang atate hihang ahihkeileh banghang hong-itlodingpi in hongbawlse ahihiam , ipaten hong-ittaktakzaw cihbang in ngaihsutdan sandan atuamtek in kinei a ahizong in ataktak in inute hong-itdan lungngaiphalehang Ipatesang banglokhat ihihkhakding patauzaw ban ah sawthongkeemzozaw a hongcimtaakngeilo in hongmaitaitawntung hi. Leitung ah thutuamtaumpiang in Nu pawlkhat bang in atatethat ahihkei leh taisan pasaldangbelhsan ahihkei leh zuak, annngolh, mipia cihbang in thukizakawikawi himahleh ataktak in tuate thu kankikhilehang atate uh itmahmah mahhi uh-a ahizong in asunguhah dawigiloten naseem ahihman in tuabang a agamtakha uh ahihi.\nMibanglophial in poi, pautheilo, khuttawng khetawng in polphikpheektaleengzong amit uhah midangte takheempeuhsang hoih ongsapeen in hongzutzutnuam uh-a lokuansingpua, lunggimsintawl in aomlai nangawn inzong hongmuhuhciang atawl uhdam in hongnamnam hongnono hongtawptawpnuam uhhi. Kamkhat ipauciang asinlung alungtang uh vut in adipngeek uhzen a lungdamlua hong-it hongngailua kisa in kapkhadektakliang in nathuaktawntung uhhi. Igil akial khakding lauthawngden ahihman un ikahdongphial in ann hongbaak hongpia uh-a tanukna ahihkei leh avaaksuk avaaktohna uh ah neektheih limcikhat peuh amuh uhciang kata in duh in the cih ngaihsutmasak in nei uh-a nengamlo in aduhlobang in akhutsung uh ah hong humtinten in hongpuak uh-a Nu aw nangzong ne in cihding nangawn itheihlohhang hongmaisak uhhi. Milawn mikhoihdingzong hongdeihlo hongphallo in hongvelvelnuam uh-a bangmah theinailo ineulai in kapkap kibawlbawl taleng honghua hongcimtaaklo in ilungkimdong lungduaitak in hongzol hongkhim in angaihsutna lianpeen uhtawh hongngaihsun uhhi. Mitawh ikitotkhakciang nangawn in mihaibangliang in khialzawtaleeng hong-itluatman in honggum uh-a mikhel migilo tanlawhden uhhi. Ih ihmutkaal in thupha hongpia uh-a thuhongngetsaktawntung uhhi. Minuai ih omding hongdeihlohman un inuntaaknading nisim inlungkhamtawntung uh-a gawnlawhliang uhhi.\nHong-it mahmahbang mah un enzong i-itmahmahding ut uh-a hong-ittawntung uh ahihmahbang in inute nehnoden in alungsim uh ngeektawntung hi. Ei tungpan sum le pai neihleh lamp zileh ta te lam en masalo uh-a Nu aw hong-it ing icihding lam-en masa tawntung uhhi. Kamkhum, kamsiam, phatnakam , itnakammal leh itnalahna eitungpan lam en tawntung uhhi. Sumtampikhak a khualzinsanmangsang zong ikiang ah om a I Nu itsiam a aombangbang neekkhopding zonglunggulh zawlai uhhi. Atawntung in I aw ikammal hongzanuam honglam en den uh-a amit uhtawh hong enen nuam uhhi. A annhuante uh nu na annhuanlimlua siamluateh icihding honglamentawntung uhhi. (Tuabang in nanu pahtawina phatna kammalkhat napaukhaakciang nakhan kum 10 kibehlap a phunsanna zahkona kammalkhat napaukhakciang naha tangkhat atok hipah hi)Hihzah a hong it a hongkem I NU te kamsia kamkhauh tawh ihokhakciang alam-etna uhtawh kilamdang sa uh-a hong-itluatman a angeekniknek alungtang uh naakkhaaklua ahihman in khasia nehno uh-a tuapeen hongpiaknop ahihhetlohhang ei ading gu hongsuak hi. NU te kepkhangcingsa numeikhat khawngtawh na Nun hongvaak hongkhoiliatkhitciang na Nu tung akilawmlo kampaukha ahihkei leh na NU simmawhbawl in kamkhauhtawh nahokhaak leh ngasa gubuah nabang ding hi.\n“I leitung Pasian ahi I Nu leh I Pa Pasian deihnatawh kituak in zahtaak in pahtawisiam masa leeng idaupaiding hi"\nPosted by Thang Khawm Pauzomi at 3:04 AM


url: =Zomi Khristian mittawh President Obama leh President Trump te gal et pakleng ~ Thang Van Lian :: ZOMI DAILY\nposted on 21 January 2017 at 10:16 am Lomkholna: News, Thangvanlian, USA, World\nPresident Barack Obama in kumpi tokhom aluah ni tuni bang hun 2009 kumin Presbyterian College and Theological Seminary, Seoul khuapi ah M.A sinin ka om laitak hi a, mivom ahih si tawh pakta khol lo ka hih manin ka lunglut khol kei hi.\nAfrican lawm teng (Obama gampih Kenya te zong om) in lawp takin inauguration ceremony en ngeingai uh ahih manin kei zong ka en pong hi. A thugen ka ngaihngaih leh kei teekteek hong sukha tawh kibang lua ahih manin ka lungdam mahmah a, youtube pan ka ngai phapha hi. Ka khitui mualtuang zo hel hi. Galkap ukcipna nuai a omte hong phawk si, ka ci hi.\nMit tawh amu kha lo leh bil tawh a za kha lo ka mipihten zong thei nuam kha leh, ci-in internet pan English version ka zong khia a, zan thapai mah Zomi version tawh teikhia-in ka man phet ciang ZONET ah ka khah hi. Ukcipna athuak gamte, mizawngte… America in hong mangngilh lo hi na dah kei un, a cih pen kei adingin hong gensak hi, ka ci hi. Ka lungdam lua ngiat hi.\nTutung Trump in thu hong gen leuleu ciangin US gam, amau’ gam atung ta ka hih lam ka kiphawk vat hi. Keikia bek midang alunglut mel om loin TV mai ah ka tu hi. A thugenna ah gam zawngte leh gamdang mite adingin bangpi lua om khol lo a, America tawh khut kilen nuamte seppih ding, mi khempeuh kilawm kituakin enin ho ding… cih ciang khawng bek ahi hi.\nFacebook khawngah Zomi atamzaw in Trump deih a, Clinton gum tilteel zong pawlkhat om veve hi. A kingawhcih lawh kha dekdek bang bei lo hi. Doctorate ka sinpih lawmte atamzaw in zong Trump pen na pakta het lo citciat lai dep uh hi. Kei mimalin bel biakna vai-in Trump mah a deih tilteel ka hi hi. Hih vai-in Kawlte pawlkhat tawh zong facebook ah ka kikogawp ngei phial dih zen kha hi!\nObama hun lai-in, ‘Apa khang a gam beel apai, atapa khang ciangin President suak thei…’ cih thu in zong Zomite dinmun panin lawpna thak tampi hong guan limlim zo hi. Tua tawh kizui-in kumpi masate sepna zui-in gam beel Zomite leh midang tampi US ah hong la takpi a, Kawlgam nih vei tang hial hong zin tak ciangin Kawlgam zong tampi mah hong kikhel tuam hi.\nPu Trump genpi pen leuleu in ‘America first – America mite masak ding…’ cih hong hih leuleu ciangin mi pawlkhat patau-in heh nuam uh hi. Obama hun sungin IS kici Muslim migilo tampi hong piang a, biakna lamah tampi kiamsukna om hi. Khristian gim nam het lo hi. Pu Trump leuleu in lungdambawl khawng bawl pah ziahziah a, kumpi suah ni zong Khristian gim namin etlawm mahmah lungkim huai mahmah hi.\nZomi Khristiante dinmun panin i et ciangin America pen Khristiante mah maingal ding, suakta takin teek tang den hen la, Muslim khawng leh biakna dangte amau mun ciat ah na suakta peuh le uh hong tualbual hong thuklut luat ding uh ka phal kei hi. Zum innte, meeting te leh sang innte nangawn ah Jesuh thu kigen ngam lo, thu kingen thei lo, cih pen na ka sa lua hi.\nRefugee vai ah Trump lunglut lo hi, ci a adah tampi om hi. Himah hi. Ama mi gente pen Muslim refugee tamzaw ding a, Zomi tawmcikte tawh kipaikan kha lo dingin ka ngaihsun hi. Khristiante thanemna pen America ii thanemna hi ding hi. Tua ahih manin Trump hun sungin Khristiante kimaingal zaw ding ahih manin leitungbup ah zong Khristiante maban ding tampi nuamtuam dingin ka lamen hi. Khristian gam in gam haksate apanpihna khan zaw dingin lamet huai hi.\nKumpi khat akah ciangin policy kikhel, nasep zia kilaih i ci ta zongin Democracy gamah tua bang liangin Zomite dinmun pan dah luat nading om lo dingin ka ngaihsun hi. Khristian gim nam semsem leh pilsinna, cidamna leh sum zonnate a vekpi-in ahoih toto ding hi veve hi. Biakna view bek ultungsak cih gaih theih hi tuan sam lo hi. Kiteel ding ciangin party khat sung pan candidate ding nakpi-in kituh uh a, eite in party kitam zo zah dingin i ngaihsun dep uh hi. Party sung pan candidate akitel khit ciangin gambup huamin party liante hong kidem leuleu uh a, USA gam kisia ta ding, aci nuam zong phuahtawm thusuak bei lo hi.\nAhi zongin kiteelna aman ciangin vai khempeuh siangsak uh a, America gam ading… ci-in kipom kinamin ma pang khawm thei ziau uh hi. Eite i awkaih kibang lo peuh, Pawlpi neu khat, beh vai khat, hausa vai peuh tawh akhang phial a mi a langneih theite hi lai ihih manin etteh ding tampi i nei hi. I beh leh i awkaihte sangin Zomi minam vai mitsuan thei ziau leng deih huai ka sa hi. Clinton hi leng tuni Trump kumpi suahna ah i pai zo ding hiam? Amah pai lel a, amaitai pen pawl hi lai dep hi! Hih lungsim picinna pen etteh huai ka sa mahmah hi. Trump thugen sangin Clinton maisuah in ka lungsim hong bun zaw hi.\nBangbang ahi zongin kumpite kumpipa, tote Topa Pasian in kumpi lian kumpi neute khempeuh tungah ukna nei den ahih manin galkap ukcipna sung pan a suakta dekdek inn lam a omte hi ta leh, US tung khinsa Zomite in eima tunna ciatciat panin vision sangpi tawh tai kidemna ah hanciam ni, ci-in i kizawn hi.\nPresident Trump in America first… acih mah bangin Pasian in ei atate mah “Amasa pen…” ci-in hong masak den, first priority hong pia den ahih lam phawk gige ni. Rev. Thang Van Lian\nPrevious: US President Thak Munlakna Lamdang, Vantung Gim Nam ~ John Hum\nNext: ZAM Thupuak :: 22 January 2017


url: =Nupi naupaai khat Uber Taxi tungah damiah tuak ahih manin anau tolh “Miscarriage” :: ZOMI DAILY\nposted on 28 May 2017 at 3:58 pm Lomkholna: Malaysia, News, Sawltak, World\nRide-hailing Service akici Uber Taxi tungah nungkal May 21 ni in nupi naupaai laitak khat damiah kitaih in, tuahangtawh anauzong tolhlawh citciat cih theSun pan kiza hi.\nHih nupinu minpen Wong Mei Yan kici a, kum 26 aphakhin khat ahihi. Amahpen Cosmetic Advisor nasep asemkhat hi a, damiah atuah laitak in agilsung ah naupen kal 6 cingkhin hi. Zanni zingsanglam in si luangkhia ahih manin, Serdang Hospital akilah ciangin anau atolh “Miscarriage” nahimawk hi.\nAma genkhiatna ah Uber Taxi sungah damiah katuahzawh akipan zan 3 sungbang ka ihmuthei vetkei cihi. Lungkhamlua, lungsim patau luaden ci a, adiakdiak in tua damiah ataihte lakah khatpa pen tudong kimanzo nailo ahih manin, tuapa’n banghunciang hong bawlsiakik khadiam cih lunghimawhna zong neiden cihi.\nA mawtaw tuanna Uber Taxi ahawlpa pen May 25 ni in kimankhin himahleh aki thuahpihpa, temta ngatin damiah ataihpa pen tudong kimanzo nailo hi.\nHihbang tuahsiatna athuakkhak hangin Uber Company panin bangmah thudonlo cisawnsawn hi. Uber Company panin nihvei bekbek Phone tawh hognsam uh a, tuazong hih buaina apianzawh ni 3 khitciangin hong hopihpan cihi.\nTuahsiatna athuakkhanu tawh kimuhding, vehding leh akisamte buaipihding cihbang peuhmah omlo cihi. Tuaban ah Phone tawh asap masaklai in nadamhiam cihciangbek dongin, anihveina Phone tawh asapkik ciangin “Apa you mau” (What do you want) cihsan cihi. Tuabang kidot pen lauthawng sakna “Threat” namkhat tawh kibang kasa ci’n genkhia hi.\nWong Mei Yan pen damiah atuahna panin asuplawhteng akituat ciangin RM16,000 bang phading kici hi. Tualak ah Handphones 2, Pandora Bracelet khatleh Diamond Ring khat kihel hi.\nZanni in Press Conference akibawlna ah Wong Mei Yan pen lungkiattuak mahmah a, thanemtuak mahmah kici hi. Tua Press Conference ah Gerakan State Liaison Committee Chaiman Datuk David Ang Chin Tat, Gerakan Puchong Public Complaints Bureau Andy Lieng Hwa Ching leh apasal Tiong Ting Siong tezong kihel uhhi.\nDavid Ang in agenkhiatna ah Uber Malaysia company tepen thukhenzum ah tutding kisam hi. Banghanghiam cihleh Uber Taxi tungah atuanna panin nautolh “Miscarriage” cihdong ah buaina piangsak ahih manin, Police Report zong adangkhat ki bawlbehding hi.\nRelated: Malaysia Uber Taxi tungah numei khat damiah tuak, van manpha teng kisut\nTuaban ah tua Uber Driver papen abeisa inzong Criminal Case nihveibang neikhin cimawk a, tuabang miginalo atheih gige uhpen Uber Driver dingin phalna kipia ahih manin, hihpen mipi te adingin lungmuanhuailo, lauhuai mahmah hi ci’n David Ang in genkhia hi. ZD Sawltak #zomidaily\nPrevious: Lamkal ah Accident atuahlaitak ahuh Doctor nutawh kimukha in lungdam mahmah\nNext: “The Star Newspaper” te Front Page ah asuahsak lai leh Photo hangin gammi biakna te hehmahmah


url: =Neihsa Vs Lungnopna. Agelh ~ En Khat Thang - Laibu Saal\nHome > Thuluui/Articles > Neihsa Vs Lungnopna. Agelh ~ En Khat Thang\nNeihsa Vs Lungnopna. Agelh ~ En Khat Thang\nNeihsa Vs Lungnopna.\nTulai leitung khuahun, Eite in, inn sangpipite lam napi hangin, i lungsimte niam semsem mawk hi. Lampi tanzau theithei zik napi hangin, i muhnate ahih leh kawcik semsem mawk hi. Sumlepai tampi zong zo semsem napi hangin, i nuntakna nuamsa lo zawsop mawk hi hang. Inn lianpipite sungah teng zo sam napi hangin, i lungsimte toi semsem mawk hi.\nEite in zulesa tawh nuamsa in om zo napi hangin, Inn lam ah i NulePate a kipan mipihte tampitak gilkial sak lai mawk hi hang. I pilna sang semsem ci napi hangin, i thu khinkhai theihna kiam semsem mawk hi. Neihlelam kibehlaplap cidep napi hangin, i mimal manphatna ahih leh kiam semsem mawk hi.\nTelephone olno takin mikim phial in nei tei sam napi hangin, NulePa, Ulenau, Innkuan pihte tawh kizopna haksa sak semsem mawk hi hang. Kam tampipi pau napi hangin, kisiatna khangin ki-itna kiam sak zawsop mawk hi hang.\nMihingte khapi tung na ngawnah khualzin zo sam napi hangin, i inn vengte va hopih zo nawn lo mawk hi hang. Leitung thak zongin buai mahmah napi hangin, a omsa leitung puahlezuan sawm nawn lo mawk hi hang. Leitung gam mun tuamtuam tung napi hangin, i Zogam sungteng sik khak kim ding ngaihsun kha ngei lo mawk hi hang.\nI khasumte hong tam semsem napi, i lungsim bel hong neu semsem zawsop mawk hi. Nekledawn i duh i deih ne zo, dawn zo napi hangin, i cidamna bel hong kiam hanhan mawk hi. Nupa a kopkop in khasum sangin kiom napi, Innkuan sung bel kitot kiselna tam zawsop mawk hi. Inn hoih tampi kilam behbeh napi, innkuan sung kisia tam semsem mawk hi.\nI lungnop semsem na ding ci-in mihingte in, i pumpi nisim phialin nasemsem sak hi hang. A hizongin, i pumpi nasem kawmkawmin nuntakna bei lawh tampi kiom mawk hi. Tua ahih teh pumpi cilesa a ding bek ngaihsut luat ding hoih het lo hi. Nisim i tuah khak thute tungtawnin pilna laksiam huai hi. I lungsim picin theihna dingin thu theih beh ding hanciam huai hi. Laibu hoih tampi sim huai hi.\nCilesa deihna nung bek zuih khak loh ding thupi hi. Pasian thumaan thutak nisim zongin nuntak zawh ding hanciam huai hi. Innkuan pihte tawh hun lakkhop huai hi. Cidamna ding a hoih anletui kanin nek ding kisam hi. Tomkal nuntak sungin lungnuam sinnuam a, Pasian thu tawh kituakin nuntak siam ding kisam hi.\nNungta mawkmawk cih bang hih loh ding thupi hi. I innkuanpite, i lawmlegualte tawh hunnuam la in, gualnop khawm zel ding zong, thupi ngaihsut theih ding kisam hi. Inn hoih, lo hoih sumlepaite sangin KHA, LUNGSIM le PUMPI cidam na dingte thupit bawl sem ding kisam hi. Second, minute, hun khempeuh i nuntakna a ding a manpha penin zat theih ding hanciam huai hi.\nTua ahih manin, ni khat ni ciang ka Nu ka Pa lungdam sak ning, ka ulenaute huh ning, ka pawlpi a ding thupha bawl ning, ka mipihte a dingin na hoih tampi sem ning ci a, na sunmang neihte, tua ni khat ni ngak sese lo-in, tu mahmahin na hih zawh zahzah tawm leh, tam leh sem pah lel zaw in, bang hang hiam cih leh i ni tawp ni ding kuamah in thei khol lo hi hang.\nItem Reviewed: Neihsa Vs Lungnopna. Agelh ~ En Khat Thang Description: Rating: 5 Reviewed By: cinpuzomi


url: =ZOMITE’ PUAN SILH, NIKTEEN ZIA, THU. - Laibu Saal\nHome > Thuluui/Articles > ZOMITE’ PUAN SILH, NIKTEEN ZIA, THU.\nZOMITE’ PUAN SILH, NIKTEEN ZIA, THU.\nTanglai-ih pu ih pate a kipanin ih neih ih minam puante, a silhzia, a zat zia tawh kisai lung himawhna tuamtuam a om banah, ih ngeina puate tawh kisa-ini tulai khangno pilna siamna khua muhna a tangzai zawte in itna a thuk zaw, deihna alian zaw hong heih nading deihna leh, ih zatna mun lehhun a kibang a ih neih theih nading deihna tawh hih thu kong gelh a hi hi.\na. PUANSILH KIPATNA\nA hi zongin mihing in maizum zeelna bek hilo-in khualum leh a vot do nadingin puan kisilhin nik ki teng hi. Kizemna in zong kizang hi. Mel lehsa a kilawmsak nadingin puansilh hoih zaw, a pha zaw silh zawh nadingin a khangkhangin silh leh teen kipuahpha hi. Pumpi khanzia tawh kituakin kizepna a tuamtuam zong kinei hi. Hihte khempeuh “Niikten leh puansilh,” ih cihte ahi hi.Tanglai-in ei Zomite in puansilh niikten amau khut mahmah tawh bawl tawmin na kiguan zo uh hi. Hih a nuai abangin a banbanin en hi.\n2) Tangmai mu\n5) Maimu tang\n6) Siallu suan\nc. Khauzat zia:\na. Thangho aw dialsan hong khim ve aw, Lian do aw, dial ngo hong khim veh aw,\nb. Dial san leh dial ngo hong thuah veh aw, Ni nu tualah taang hong lam ve aw, na ci hi.\nTua hun lai pek akipan dial san, dial ngo, dialkaang na nei khin uh cih ki thei hi. Pat a kang nam khat bek mah hinapi, Zomite in Ciimnuai hun lai pek panin khau nimzia na thei uh hi cih kician hi. Ih pu ih pate in khau na nim thei uh a, keel mul nimin sawn kai tawh na kivui uh hi. Puan na nimin dial vom, dial san na khai thei uh hi. Gam sung a leeng (leeng paak) leh Nahhi hawng la-in tuate geel sat zan khawmin huan uh a, tua pan khau san na ngah uh hi. Huan sungah Muakung na ciingin tua panin khau vom za na ngah uh hi. Tu hun ciangin mi’ bawlsa kingah thei a, tua Zo ngeinate ki nusia khin ta hi.\nCinpu Zomi leh Manno\nA. ZOMITE’ PUANSILH ZIA\nTanglai-in papite in vangik pua-in khua lum a sak ciangin a kawnggak tung, a tailu pan puan khai (Puanmai khai) khai sukin zahmawh na sel uh hi. Numeite in zong pasalte hih mah bangin a angah khau tawh a nawi teng sinkhop dingin puan them tawh a nawi uh na sel uh hi. Numeinote in Niikteep (Mawngkhak ) teeng uh hi. Hih Niikteep kici pen khauzang tampi tak hualin kawng khau tungah khihin a zangzangin kaaisuk sipsep hi. Numei niik mah bangin teeng a, a tut ciangun pheipite geelin a nung a mai tuakah khensak a, zumna teng na seel uh hi. Pasalnote ahih leh a guaktang bek mahin a tamzaw om uh hi. Tangvalno hong hih ciangin puanza dal khat bek tawh a kisam bangin sin kawikawi-in silh uh hi. A hi zongin Leitung Galpi khatna mangkaang kumpi huh a, Zomi 1300 piantit (France) a apai uh ciangin khua muhna hong tangzai-in kizepna zong hong hithei pian ta hi.\nNgeina mah bangin numeite in Zoniik siing mah teng den lai uh a, ukpipa Chief Pum Za Mang in, “Numei te’n niiktual teeng leh hoih ding hi,” ci-in a tanu Lia Niang Khaw Mang leh Lia Cing Khaw Cing 1938 kumin kitual tengsak hi. Tua hun akipanin Zo numei te’n niiktual ten hong kipan ahi hi.\nB. ZOMITE’ PUANSILH:\nZomite in puansilh nam tuamtuam ki nei a,:- Pualaisan, Tangcing Tualpuan, Puandum, Niiksan (Zoniik) Tualpuanza, Khephiau ahi hi. Hih puante pen puan lamdang puan hoih a ki nei ahi hi.\nPuan laisan pen taang a kipanin puan thupi hi a, pasal puan a hi hi. “Puanvaan” zong kici hi. Sihna, nopna munah tangvalte kizepnapi pen zong ahi hi. Hih puanlaisan pen tualpuanza leh puandum meel kila khawma kibawl hi a, Zomite’ (Tedem mite) phuah tawm teekteek ahi hi. Puanlaisan in Zomi nam ciaptehna ahih manin itin, zuunin, ih silh ding hi.\nPasalte in puanlaisan a vaan uh ciangin vei lam liangko leh a ngawng kikal panin a nung lamah paii-in taklam liangko teng kihong sak hi.\nHih Tangcing puan pen tanglai-in haksa mahmah a, mikim in nei zolo uh hi. Khualakah zong kisilh khollo hih tuak hi. Sih ciangin Bangkua lian, Inntual laivut kici a atongte a sih uh ciangin “Laankot” ci-in laang tuamna-in nei uh hi. Tua hi a, a tong lote in kizang thei lo hi. Sahang aih ciangin zong kizang thei hi. Sahang ai pa in tangcing puan silh a, a ngawngah la-in a nung lamah a mong tuak limtakin khih khawm a sahang kaan hi. Sahang aite in zong silh thei cihna hi.\nHih pen pasal puannak ahi hi. Numeite in pat khau kheekin khau bawl uh a, tua khaute tawh pasalte puannak ding gan uh hi. Tua pen “Tualpuan” kici hi. A baan sau-in a aang kihong suak suk hi. Bangmah tawh zeem lo-in kigual gat a, khuk ciang bangin sausak hi. A kawng kawnggak tawh gak uh a, pheituam tawh kizangkhawm pah hi. Khualzinna, gamvakna, lokuanna, singpuakna-ah kisilh hi.\nHih puandum pen numei puan ahi hi. Ngeina puan lak panin zong manpha leh a thupi pen khat ahi hi. Numei puanvan ahih manin “tongnok” a ci zong om hi.\nHih puandum pen numeite’ a tuam vilvel ahih mah bangin nupite in si galna-ah puandum silh lo-in pai nuamlo uh hi. Hun thupi, na thupi hih na munte-ah silh uh hi. Zomite in mo a heel uh ciangin nu manin Puandum na kipia teekteek uh hi. Puandum ki teeng ngeilo a, pasal in zong kisilh ngeilo hi. Numei puan vaan pipen ahi hi. Tu hun ciangin pasal peuh in silhin, ngawngawh peuhin ok a, ututin ih zat ciangin dahhuai khasiathuai peuh ka sa liang hi. Tanga ih pu ih pate’ zatzia mahin ih zat ding thupi hi ci-in ngaihsun ing.\nNumeite’ puan pen niksan kici hi. Nidangin tualkhau mah tawh kigan a, niksan a kicih hangin khauvom kawng nuai lam teng seelna tungah khausan kigan ahi hi. Niik pen mainul pongin kigan a, khaap thum bangin zai-in tong thum bangin sau hi. Kawng panin kawnggak khat sung bang ki thuap phei sak hi. Niikphei zong kici hi.\nNumeite in a hoih, a kilawm theithei dingin tangmai mu khiangkawi cih bang tawh zemin gan uh a, numei kizepna hoih pen khat ahi hi. Numeite in hih niik a teng uh ciangin Zo numei ahihna uh a kikipsak thei pan ahi hi. Tu hun ciangin kawlniik lim zui-in niiksan vom tawh a kawng lam leh akhe lam zomin kisausak a, Zo niik mel mah pua-in ki puahpha hi.\nTualkhau tawh a kigan tawm, zung nih kigawm, khap guk banga lianin kigan hi. Bangmah tawh gelh tuanlo-in a mawlin kigan hi. Tualpuan pen numei pasal in khualzinna, gamvahna, khualak vahna-ah kisilh thei a, zan puanin kizang hi. Mun khempeuhah silhpi penin ki nei hi.\nNumeite silh dingin “Tualpuanak” kici kigan hi. Atawbo tan pha a, pasalte Tualpuanak mah bangin kisilh sak hi. A mongah sumtaw tawh kizem hi. A ban sau-in kibawl a, a banah a zeemna zong kibawl hi. Tu hun ciangin mihing nuntakzia leh khua hun kikhel zia tawh kituakin a hoih theithei dingin kipuah toto hi. Nidangin nasepna a kizang ahih hangin tu hun ciangin kizepna-in kizang a, hun thupi. ni thupite-ah kisilh zaw ta hi.\nHih zong numei puan mah hi a, niik banga kiteeng ahi hi. A zom leh akaang tawh kihelh a kigan hi a, puanza bangin zong a kisilh thei ahi hi. Khephiau pen Kawlgam lam pana kingah hih tuak hi. A min zong Kawl kamin “Khephiau sawng” kici a, tua panin “Khephiau” kici hi.\nMihing khantoh zia tawh kizui-in puansilh niikten zong akhangto ih hi a, Zomite zong Mikaang kumpi hong khan’ ciangin a kawlte tawh kizopna, hong omin tanglai ngeina dialkaih leh mawngkhak kizang nawnlo-in a kilawm zaw puansilh ih zang thei ta hi. Zo ngeina puansilhte paai manglo-in keem cingin ih puah toto ta hi. Tua bangin Zomite in zong ngeina nei, puansilh niikteen a nei hi-in mi lakah minam khat hihna hong kilangsak hi. Tua ahih manin ngeina puante a zatna, a a zatzia, a mun leh a hun thei-in keemcing ciat leng, ci-in kong hanthawn hi.\nHih ih tualpuan “Angki” leh “Zoniik tual” pen 1949 kumin Col.U Putpa makaihna tawh na kipuah hi. 1952 kum leuleu ciangin Col.U Khen Za Mung’ makaihna tawh 2nd Chin Rifles kawlgam gakkapte inn a puah leuleu hi. 1961 kum ciangin (L) Capt. Lian Cin in ama siamgatna set tawh gaanin puah leuleu hi. Hih a kiphuahna tuamtuamte gambup zat dingin kipsakna ki neilo hi. Amau’ hanciamna ciat tawh puah tuak sakna a om manin a puah uh ahi hi.\nFebuary 2, 1966 kum ciangin Zomi National Dress Committee-te leh Tedim sangnaupangte in U Suang Za Dong, Chairman makaihna tawh puah ding a vaihawm uh hi. Tuate in Tualpuan-ak leh Zoniik pong hong suai uh a, tua a suaihna uh bangin Feb 18, 1966 kumin a zeem (design) kipsakna sanna nei uh hi. Hih a zeem a suaihna thukim pah uh hi.\nZomi nam ni a 20 veina Feb 12, 1967 ni-in Zangkong khua Kyaikkasan tualpi a Zomi siam gelhna-ah a hoih teng amangthang lo ding deihna tawhin a tuamtuam ki kaikhawm hi. Puanlaisan, Puandum, Thungkuah (Za-ip) te tung pan a kikaikhawm, Zomite siamgelhna a hoih a ki minthang sak “Khiangkawi” “Tangmaimu” “Sumtaw” leh thungkuah zepna kila a kizemin kipuah pha hi.\nHih Zomi nampuante, a silhna munding cih ciangtan lian a om loh hangin mawk silh ding kilawm lo ahih manin, hih bangin silh leeng ci-in ngaihsun ing. “Puanlaisan” “Puandum” “Zoniik tual” leh “Khenphiau” hi teng pen Pawi bawlna mun khempeuh leh nopni dahnite-ah silh ding, “Angki” (Pasal puantual) leh numeite’ puanak siing pen lamna mun peuhpeuhah silh ding. Hih ih ngeina nampuante Pasal in peello a milipin a neih teitei ding kilawm ahih manin numei pasal ih hanciam ciat ding ahi hi. Ih nampuante ka itna leh ka pahtakna hih a nuai bangin la ka phuak hi.:-\na) Pu pa patsa silhpuan laisan, taang duang sawl bang bang kim ciat leenge,\nb) Tang duang sawl bang baangkim ciat leeng, Gual lai va bang tangkim ciat leenge,\nc) Guallai va bang ih lampih ding, Khangsawn te’n gia bang zun lai leenge.\nI. NGEINA PUANTE TAWH KISAI\nZo ngeina Puante tawh kisai-in\n(1) sun a silh nasep puante,\n(2) kizepna puante,\n(3) tungnunna puante, leh\n(4) zan a silh puante, ci-in khenli kisuahin, khen neu khat simah\n(a) pasal puanl eh\n(b) numei’ puan ci-in akee nihin kikhen lai hi. Tua puante banah sam bawl dan zong kong gelh beh lai hi..\nA. SUN A SILH PUANTE\n(a) Pasal nasep puante:\nZomi pasalte in siai hong cih theih hun uh a kipan puan hong silh ta uh hi. A puan uh tual khau kheek tawm, patpuan kaang, atual dildle, a ngawng pan a khuk tung ciang akhuh, khutkhui a a pum khui uh hi a, a puan khihna tualkhau khuk zang nih kikhih tuah zuiauzuiau ahi hi. Tu lai khangthakte in Zopuan tual ci a ih zat pen hih pan a kila ahi hi. A kaang puah hak sa lua a sate in muatui tawh nimin vom leh kaang kigawm a puang hilhel hong suakin niin kilang lo-in puah nop tuam mahmah hi.\nHih puantual silhin a kawng uh savun leh khautang hual kipeh khat tawh gakin muanhuai mahmah hi. A din uh ciangin a ngawng pan akhuk ciang uh khuh sukin, a tut uh ciangin akawng nuaisiah a anglam teng a kalkawm uhah zial khawm ziau-in, pheituam sungten a ten loh uh hangin a zahmawh huai a dawk omlo-in Zomite in tanglai a kipan sel dingte a sel siam ih hi. Hih pen sialcin theih hun (tangvalno milmel hun ) akipan pasal te’n a silh uh a teek a guai dong uh pasal nasep puan hi suak hi.\n(b) Numei nasep puante:\nZomi numeite in nau hong cin theih uh a kipanin mawngkhak hong teng uh hi. Hih mawngkhak kici muitung khau ngiat tawh ciip taka kikhuk khauzang vive a kawnggak tung uhah khih a, a khuk tung deuh uh a pha suk, anung amal a kawng kimvel a adim a kikhai suk mawng zung tawh a kibang sipsep ahi hi. Hih mawngkhak ih teen theihna in Zomi te’n ih zahmawh a seel huna a seel theih a a ciim minam ih hihna kilang hi. Mikaangte nikbawk (skirt) tawh kibang dan ahi hi. A tut uh ciangin a nung lam a kaai teng amai lam uhah zialkhawm ziau-in, a dawk lo dingte dawk peuhmah lo hi.\nA puanak uh tualkhau kigan tawm hi a, a kawng ciang uh a pha, a ban pum, a ngawng pum a kikhuk hi-in, kawlte’ puan tungsilh (taihpong) tawh kibang dektak hi. Tua puanak pen ale nuai dungsuk leh a ban tawnah a tepkai omsakin zem uh a, phe nelhnelhin etlawm mahmah hi. A puan kilhna uh a angsuk ziat leh vei pan khaukhuk kivawh tawh kizun khih hi a, a puan zong among tuak kituah bikbek ahih manin liangkhai a neih loh uh hangin a ang uh zong dawk tuan hetlo hi.\nLeitung pilna (education) ih neihma nangawnin pianpih ciimna a nei Zomite ih hih manin, sel dingte sel siam, liah dingte a liah siam ih hihna hong kilang hi.\nII. KIZEPNA PUANTE\n(a) Pasalte kizepna puante:\nMihing ih nungak ih tangval ciangin lawm leh gual lakah kihel nuamta-in hoih leh phat ding zong ih ut pen hun ahi hi. Tua hun laitak mahin kizepna hoih leh etlawm pen ih kisap laitak ahih manin Zomi lia leh taang in zong puan gial hoih nono tawh kizemin ngaih bang mahmah uh hi.\n(b) Puantual san:\nPasalte in heisa paak etteh a kigan puan laisan pen a tangval tak uh ciangin hong silh, hong vat zilzial uh hi. Hih puan laisan pen a bulpi-in akaang hi a, a laizangaha san zeza khat paisuakin, tua a san zeza ii tung leh nuai-ah a sum, a eeng, a naipak cihte tawh a banbanin etlawm takin zemin among teng zong zem zilzialin heisa paak hoih tawh kibang hi.\nHih puanlaisan pen tangvai kizepna puan hi a, tua a silh uh ciangin hih pa in tangval hi, zi leh ta nei thei ding mi cingtaak hi ta hi, cih ciaptehna zong ahi hi. Tua hih manin pasalte in hih puanlaisan silh cil ding ngaklah buang, zum buang khatin om uh hi. Papi khit ciangin zong kisilh thei lai veve hi.\n© Puanmong zem:\nTualpuan kaang hi-in a mong dawn tuakah a bawk litliat a eng, a naipaak, adum cih khawng tawh zemin kaisak litliat hi. A zung (a laizang) ah zong maimutang leh siallusuan tawh zem thei uh hi. Hih pen puan zat tangzang a a neih uh ahi hi. Tangval papi in silh khawm thei uh hi.\nNumeite kizepna puante:\nPuanza hi-in bulpi a kaang hi a, a zom sitset tawh kiu li nei-in zem uh a, a vom leh akaang kiu li nei a kizem nungakte kizepna puanza hoih mahmah hong suak hi. A vomleh akang kiuli nei-in gial bilbial ahih manin “Puangial” a ci ziau lel zong ki om hi. Nopna leh dahna-ah ki silh khawm kawikawi a, ahi zongin dahna-ah silh pha diak uh hi. Nupi khit ciangin zong kisilh veve hi.\nHih nik siing pen khauvom leh khau san tawh gan kopin a zung leh among tengah a siam tawpun tangmaitang, maimu, khiangkawi tawh zem zilzialin vom leh san kithuah zadang dawk milmial a kiteng nungak leh nupi in a ten khop Zo niksiing ahi hi.\nTanglai Zomi numeite in “Nuangtang” kici kep tawh kibang a kaang silsel nuangtangte tualkhau khukcip mahmah tawh khilin, kawng kimvel a kivial, kawnggak muanhuai mahmahin zang uh hi. Nasemin kivik suk ki vik to ta le uh, laamin tawnin om ta le uh nik tenlai mawk kiat nemnum cih omlo-in mi kician ahihna uh kilang mahmah hi.\nIII. TUNGNUNNA PUANTE\nA. Pasalte’ tungnunna puante:\nHih tangciing puan kici pen asan zeza hi a, a lakah a kaang neu cikcik tawh kizem hi. Pasal khat in sahang manin a khim zawh leh, tua sahang a khim sungin silhin, tua khit akipan sa-ai om a a vaak a om leh tua ciangin silh uh hi. Sahang a mat loh uh hangin zong Gal hiam sa hiam a aih leh a tang suah nitakin silhin, tangciing silhsa akgia sawnkai totsa, mu khasik, vaphual mul, utong mul leh tukpaak hoih nono tawh tang suak khia viauviau-in phit leh dak, khuang leh zam tawh a tawn laitakin hih tangciing silh uh hi.\nA that aman leh a go a lupte bek’ silh theih tangciing puan hi-in, hih tangciing puan asilh zo pasalte pen pasal taktakin ki ngaihsun a:-\n(a) A that a thang ta zawm aw e, a ai a thang ta zawm e.\n(b) A that in zu leh sa lawh e, a ai lawi bang thang aw e,\nci-in tangciing silh zote tungnun minthanna lai-in na phuak uh hi. Galman om a amualsuah ciang, a aih ciang leh galmual a bawl ciangun zong a silh uh hi.\nA that aman, a ai a tongte a sih uh ciangin laang kikhen a, laang tungah liluang ki tu sakin, tua siluang pen tangciing tawh khuhin, a dam lai a agawh a lup, a ton a aih, a thah amat zui-in siluang kilam a, sa kinolh ngekngek lai hi. A tomin gen leng tangciing pen a that aman, a ai a tong, a go a luupte bek ii silh theih pasalte’ tungnunna paun thupi mahmah ahi hi. Tulai bang hi leh dikri (degree) ngahte bek’ silh theih Zomite’ degree puan ahi hi.\n(b) Puanmong vom:\nHih pen puan zapi akaang hi-in, among teng muatui zom tawh zem a a kivat papi puan ahi hi. Hih puanmongvom pen lokhawh hat a mimza taangza kum kizom a kum sawm alak uh ciangin taang ai-in tua taang-aite leh gawh leh luup teng khitna-ah sialkop go a a tong zo pasalte bek in a silh theih puanmongvom ahi hi. Tu hun lai bang hi leh kampani (company) neite ahih kei leh dangka tulza bang zah hiam a nei mihaute bek ii silh theih Zomite’ puan thupi mahmah khat ahi hi.\nA. NUMEITE TUNGNUN PUANTE\nKhangthak Zomite in a mel zui-in puandum ih ci hi. Tanglai-in hih puandum pen nupa kop adam a, gal leh sa a aih khit teh a tong zo laite bek in a silh thei ahih manin ih taang Zopau taktakin Tongnok kici a, puandum kici lo hi. A tongte bek ii silh theih puan ahih manin Laizo (falam) Zomite in conpuan ahihvkei leh congnak ci uh hi.\nA dum, a eng, anaipak tawh kiganin sumtan, siallusuan tangmaimu tawh zeemin maimu kha uh a, dum leh eng tawh kihelhin kilawm khawm mahmah hi. 1998 ZBCM ni ciaptehna (calendar) ah amel tuang ding hi. Numei te’n puandum silh a pasal te’n tangciing ahih kei leh puan laisan hong vat zilzial tak uh ciangin a hoih mahmah gamlak vasa Thang Ho leh Lian Do vate bangin etlawm khawm zilzial mahmah hi.\nTualkhau nik muatui tawh nimin vomsak uh a, among leh azung tuakah maimukha-in tangmaitang tawh khiangkawi tawh zemin asan, a eng, tawh kilawm khawm mahmah hi. Tua khit ciangin a zung khut khui ngaitngiatin a zawh teh amongteep pen heitang hiam mahmah khat tawh tang takin a tan khit uh ciangin a ten uh nik ahi hi. A khuk uh akhuh sa kha lo deuhin teng uh a, a nung lam pan bangin en leeng zadang ngo kimu huakhuak se hi.\nIV. ZANSILH PUANTE\nHih puanbu pen a gat zong haksa mahmah a hih manin, mimal kim in neih ding haksa kisa hi. Tua ahih manin tanu mokhak aneite bang, puanbu a ken zo om leh hat kisa mahmah hi. Zansilh pen numei leh pasal kikhen lua tuanlo-in gattawm puan zapi, puankop leh puanbu ahi hi. Puan zapi pen zan a silh dinga kigan tuamngiat, unau nih leh thum in zana a zawn theih liiliai dinga kigan ahi hi. Puankop pen Puanzapi mah bang a kigan ahih mah bangin a lum ding deihna tawh cipsap lo-in palh phihphiah in zangnih teh kop khat ta a kigan ahih manin puankop kici pah hi. Lum mahmah hi.\nPuanbupi pen muitung khau tawh cip taka kikheek patkhau to mahmah, siamin baangin, pat kapsa sinsen a tawn a tawnin bawlin ciip sim pianin tua pat a tawnin a bawl khit uh ciangin tua pattawn bebbek agat uh puanpi ahi hi. Pat zong tam bei mahmahin khau lah muitung khau sinsen tampi bei a kibang ahi hi. Khanglui lai-in puanbu khat leh sialpi khat a ki bilkheek hun zong om ngei hi kici hi.\nV. LUTUNG KIZEPNA\nPasalte in a ommawk uh ciangin, a sam uh tuktum uh hi. Zomi khempeuh in tuk kitum a, a hi zongin Ciimnuai pan a a inntuan pau kithei, Ham kithei Zomite in a dekah tuktumin, Zomi dang Falam Khalkhate in a luzangah tumin, Mindat, Kanpetlet leh Matupite in a talah tuktum uh hi. Hih in Ciimnuai Zomite leh Zomi dangte ih kikhen teltheih ziauna khat ahi hi. Dek lam tuktum teng ih pau zong kithei-in dan (culture) zong kibang hi.\nAhi zongin pasalte gamsung a vak uh ciangin dialkhimsa-in kuankhia uh hi. Dial pak mawkmawk leh tongkua dial ci-in namnih nei uh hi. Dial pak mawkmawk pen papi kim neih hi a, tongkua dial pen a pek zong golin a dung tongkua takpi ahih manin mikim in nei zolo hi. Tongkua dial gam sungah zan a taam uh leh zanpuanin nei-in silhpah uh hi. Sun a akikhim zan a kisilh tongkua dial ahi hi.\nNumeite in sam thumin phek uh hi. Adeekah khat, a ziat leh a vei-ah khat tuak phek litlet uh hi. Tua samphek pen samkhau ci-in muatui tawh anim uh khaukhuk zang gol simsim adawnah pak bawlin bawksak linglenga a abawl uh hi a, samkhau khat ta tawh phekkhawm uh hi. Hih samkhau pen tamman lua ahi loh hangin tupna ngimna a neih khat uh a tangtun nading, samkhau phellianga ka kitop uh’ ci-in gentehna-in kizang hi. Samkhau tangial phelkhia a a hanciam uh ciangin a tawpna hanciamna a genna uh hi a, a thukhualna uh a lak thu gentehna samkhau ahi hi.\nHih teng leh khi-awh taubulh kimtak hong thuah uh ciangin, numeite in khangual ban zo-in kisim pan uh a, apasalte uh a tutna mun panin angtang takin zumnuih hiuhiau bek uh hi.\nC. KHANGTHAK HUNAH\n1948 kum panin Zomi numeite in niktual teen kipan ta hi. Pasalte pen Piancit pai 1917 kumin hong tung uh a, tua hun akipanin pheituam teen kipanin paltan tum hong tam pian ciangin hong kilawh toto a, pheituam sau hong kiteng ta hi.\nKhangthak Zomite in pilna ih neih ciangin ih ngeinate ih it semsem a, tanglai nikvom leh niksiingte ahun zui-in puahin, a vom tawh pehin Zonik hoih hong suaka, ih nasep puan tualpi pen puan laisan leh tangciing mel la khawmin ih puahtoh ciangin Zopuan hoih mahmah ih nei ta hi.\nKhephiau, puandum khawng tu hun tawh kizui-in silh nuam zat nuam, etlawm dingin khui-in puah leeng ih minam a khangto ih hi ding hi. Ih minam a khantoh ciangin tua minam ii huam khak mimal a khangto cihna hi gege hi. Mawngkhak pan niksingah, niksing pan niktualah, niktual mawkmawk pan Zonik hoih mahmahah ih khangto hi. Kimunu (kimono) niksa zaha hoih ganin Zonik gial tawh zem leeng, leitung bupin Kimuni nik a deih bangin Zonik kideih thei ding hi.\nPuan laisan gial li-in puan tngsilh (coat & Jacket) in khui-in mikang puan (England wool) than zahin asa hoihsa zo-in tangciing gial hoihno tawh ngawngawh (necktie) bawlin Zomi Taangpa kici peuhmah in silhin ok leng, Mikang piang (britist gentlemen) te mah ih bang thei ngimngiam dingin ka mitkha-ah ka bawlbawl hi.\nMi kha peuh a kampau ih zak ma-in a nikteen a puansilh tawh enin tua mipa pha ta ding ih genkhol theih mah bangin, minam khat ii pha tan zong akam uh leh a lai ih ih zak ih sim ma-in a puansilh uh ei-in tua minam ii pha tan ih tawiteh thei hi. Ih nam ih ngaina puante ih puahsiamciangin ih nampeuh siam lehkhangto sak ihsuak hi. Zomi a bawl Pasian hi-in a puah ding pen Zomite’ tungah Pasian in tavuan hong ap hi.\n1. Zolus No 3-na 1998, Yangon\n2. Zomi Magazine, 1992, Lamka .\nZolai - Internet.\nNgetna : (Hih lai at, akai khawmte athei te'n nonggen nang un huhna hong ngen ingh) .\nCinpu Zomi ( cinpuzomi@gmail.com ).\nItem Reviewed: ZOMITE’ PUAN SILH, NIKTEEN ZIA, THU. Description: Rating: 5 Reviewed By: Cinpu Zomi